text:
Nabisita iti pagtatalonan a nakaimulaan ti Hybrid Rice (Anize Bigante, Malakas 1, TH 82) itay panagtatalon ti Wet Season 2011 (Hunio-Nobiembre 2011) iti Barangay Pug-os, Cabugao, Ilocos Sur idi Oktubre 15, 2011 babaen ti kalikagum ni Federated Farmers President Elmer Guerrero Bromeo.
Segun ken ni Presidente Bromeo, maysa kadagiti 12 a Cooperators iti 5 ektarias ti kalawana a naraepan ti Hybrid Rice ket manamnama a maapit ti mulada a Hybrid agingga iti maudi a lawas ti Oktubre 2011. Maangay ti “Field Day” dagiti mannalon inton Oktubre 25, 2011 iti Barangay Pug-os, segun ken ni Mr. Obas Billy Y. Baclig, Municipal Technologist ti DA-LGU Cabugao.
Dagiti sumaganad ti Farmers’ Cooperator: Elmer G. Bromeo, Samuel Castillo, Joel Baclig, Jaime Vicente, Bert Vicente, Bueno Vicente, George Naval, Michael Serna, Dominador Sinco, Jr., Efren Casugay, Henry Saliganan ken Victorino Saliganan.
Ti Cluster Demo on Hybrid Rice in Irrigated Ecosystem ket panggepna nga ipakita kadagiti mannalon iti abilidad ti kabaruanan a klase ti pagay tapno mapaadu ti maapit ni mannalon. Daytoy a proyekto ket sinuportaran pay ti Gobierno Probinsial babaen ti Provincial Agriculture Office ken iti Gobierno Munisipal nga idauluan ni Mayor Ediboy S. Cobangbang, Jr.
Regular a monmonitoren da Supervising Technologists Obas Billy Y. Baclig, Edgar B. Balangatan, ken Mr. Nereo Daproza, Municipal Rice Program Coordinator. # (Rinetrato ken insurat ni JOED SABIO SAJONIA)


c: text/html

text:
SUHETO ITI AKKUB | AGPAYPAYSO KADI NI SATANAS?
Maysa Laeng Kadi ni Satanas a Simbolo ti Kinadakes?
Nalaka nga ibaga a ni Satanas a mabasbasatayo iti Biblia ket simbolo laeng ti amin a kinadakes. Ngem dayta kadi a talaga ti isursuro ti Biblia? No wen, apay a kuna ti Biblia a nakisao ni Satanas ken ni Jesu-Kristo ken uray pay iti Mannakabalin-amin a Dios? Usigentayo ti dua a pagarigan dayta a panagsarita.
IDI NAKISARITA NI SATANAS KEN JESUS
Idi inrugi ni Jesus ti ministeriona, namitlo a pinadas ti Diablo a sulisogen. Umuna, inkagumaan ni Satanas a piliten ni Jesus a mangusar iti inted-Dios a pannakabalinna para iti bukodna a pagimbagan, tapno mapennek ti bisinna. Kalpasanna, sinugsogan ti Diablo ni Jesus a mangirisgo iti biagna tapno maiturong kenkuana ti atension dagiti tattao. Kamaudiananna, intukon ni Satanas ken Jesus ti panangituray iti amin a pagarian ditoy lubong kasukat ti panagruknoyna kas panagdayaw kenkuana. Pinagkedkedan ni Jesus ti namitlo a nasikap a panangallilaw ni Satanas babaen ti panagkotarna iti Kasuratan.—Mateo 4:1-11; Lucas 4:1-13.
Asino ti kasarsarita ni Jesus? Ti kadi kinadakes iti unegna? Sigun iti Kasuratan, “nasuboken [ni Jesus] iti amin a bambanag kas kadatayo, ngem awanan basol.” (Hebreo 4:15) Kuna pay ti Biblia: “Saan a nakaaramid iti basol, awan met ti nasarakan nga allilaw iti ngiwatna.” (1 Pedro 2:22) Nagtalinaed ni Jesus a perpekto ken matalek. Saanna nga impalubos nga adda tumanor a kinadakes iti unegna. Nalawag a saan a nakisarita ni Jesus iti kinadakes iti unegna; agpaypayso a persona ti nakasaritana.
Ipakita dayta met laeng a pannakisarita nga adda sabali pay a pammaneknek a ni Satanas ket agpaypayso a persona.
Laglagipem nga intukon ti Diablo ken Jesus ti panagturay iti intero a lubong kasukat ti maysa a tignay a panagdayaw. (Mateo 4:8, 9) Awan serserbi dayta a tukon no saan nga agpaypayso ni Satanas. Maysa pay, saan a kinuestion ni Jesus ti panangibaga ni Satanas nga isu ket addaan iti kasta kadakkel nga autoridad.
Kalpasan a pinagkedkedan ni Jesus dagiti sulisog, “pimmanaw kenkuana [ti Diablo] agingga iti sabali pay a mainugot a tiempo.” (Lucas 4:13) Iti daytoy a kasasaad, maikunatayo kadi a ni Satanas ket maysa laeng a kinadakes wenno maysa a porsegido ken determinado a kabusor?
Paliiwem ta “immay dagiti anghel ket nangrugida nga agserbi” ken Jesus. (Mateo 4:11) Pudpudno kadi nga espiritu a persona dagiti anghel a nangparegta ken nangtulong ken Jesus? Nalawag a wen. Apay koma ngarud nga ipapantayo a saan a pudpudno nga espiritu a persona ni Satanas?
IDI NAKISARITA NI SATANAS ITI DIOS
Ti maikadua a pagarigan ket maipapan ken Job, maysa a lalaki a managbuteng iti Dios. Dakamaten ti rekord a namindua a nagsarita ti Diablo ken ti Dios. Kadagita a panagsarita, pinadayawan ti Dios ti kinamatalek ni Job. Impapilit ni Satanas nga agserserbi laeng ni Job iti Dios gapu kadagiti managimbubukodan a rason, a pinagparangna a gatgatangen ti Dios ti kinasungdo ni Job. Kasla ibagbaga ti Diablo a mas am-ammona ni Job ngem iti pannakaam-ammo kenkuana ti Dios. Gapuna, impalubos ni Jehova a mapukaw dagiti sanikua ni Job, dagiti annakna, ken maaddaan iti sakit. * Idi agangay, napaneknekan nga umiso ni Jehova mainaig ken Job, ket ulbod ni Satanas. Binendisionan ti Dios ni Job gapu iti kinamatalekna.—Job 1:6-12; 2:1-7.
Kadagita a panagsarita ti Dios ken ni Satanas, makisarsarita kadi ni Jehova iti kinadakes nga adda iti unegna? Kuna ti Biblia: “No maipapan iti pudno a Dios, perpekto ti dalanna.” (2 Samuel 22:31) Kuna pay ti Sao ti Dios: “Santo, santo, santo ni Jehova a Dios, ti Mannakabalin-amin.” (Apocalipsis 4:8) Ti sao a santo kaipapananna nasin-aw, sagrado, awanan basol. Perpekto ni Jehova ken awan pakapilawanna. Imposible a maaddaan iti kinadakes.
Dagiti imbaga ni Satanas iti pannakisaritana iti Dios ket nagresulta iti aktual a panagsagaba ni Job
Ngem mabalin nga irason ti dadduma nga uray ni Job ket saan a pudpudno a persona, isu a simboliko laeng dayta a panagsarita. Lohikal kadi dayta nga argumento? Ipakita ti dadduma a teksto ti Biblia a pudpudno a persona ni Job. Kas pagarigan, nausar iti Santiago 5:7-11 ti ulidan ni Job a mangpabileg kadagiti Kristiano nga agibtur kadagiti pakarigatan ken mangipalagip a gunggonaan ni Jehova ti panagibturda. Ngem epektibo ngata koma dayta nga ulidan no saan met a pudpudno a persona ni Job ken parparbo laeng ti panangparigat kenkuana ni Satanas? Maysa pay, iti Ezequiel 14:14, 20, karaman ni Job kadagiti tallo a nalinteg a lallaki a kadua da Noe ken Daniel. Kas kada Noe ken Daniel, pudpudno a persona ni Job, maysa a lalaki a nabileg ti pammatina. No pudpudno ni Job, saan kadi a nainkalintegan laeng a pudpudno met daydiay nangidadanes kenkuana?
Nalawag nga ipakita ti Biblia a ni Satanas ket agpaypayso nga espiritu a persona. Mabalin ngarud a maisaludsodmo, ‘Agpegpeggadak kadi ken ti pamiliak iti daytoy a lubong?’
ITI PANAWENTAYO
Ipapantayo a bigla a simmangpet iti lugaryo ti maysa a grupo dagiti kriminal. Sigurado nga agpeggadka ken bumaba ti moral ti sangakaarrubaan. Ita, panunotem ti umasping a kasasaad: Naitapuak ditoy daga ni Satanas ken dagiti demoniona—pudpudno nga espiritu a persona a nagrebelde iti Dios, kas ken Satanas. Ania ti resultana? Panunotem no ania ti mapalpaliiwmo kadagiti damdamag iti uneg ken ruar ti pagilian.
Mapalpaliiwmo kadi a kumarkaro ti kinaranggas, iti laksid ti panangikagumaan ti intero a lubong a mangpasardeng kadagita?
Mapalpaliiwmo kadi ti umad-adu a paglinglingayan a mangitamtampok iti espiritismo, uray iparparit dagita ti adu a nagannak?
Mapalpaliiwmo kadi ti agtultuloy a pannakadadael ti aglawlaw iti laksid ti panagregget dagiti nasayaat ti panggepda a tattao a mangsalaknib iti dayta?
Saan kadi nga ipamatmatna nga adda nakadakdakes iti kagimongan—addada puersa a mangidurduron iti sangatauan iti pagdaksanna?
Paliiwem no asino ti ibaga ti Biblia a makin-utek iti agdama a kinadakes: “Naitapuak ti dakkel a dragon, ti kadaanan a serpiente, daydiay naawagan iti Diablo ken Satanas, a mangyaw-awan iti intero a mapagnaedan a daga; isu naitapuak iti daga, ket dagiti anghelna naitapuakda a naikanunong kenkuana. . . . Asi pay ti daga ken ti baybay, agsipud ta ti Diablo immulog kadakayo, nga addaan iti dakkel nga unget, yantangay ammona nga ababan ti periodo ti tiempona.” (Apocalipsis 12:9, 12) Kalpasan a nausig dagiti ebidensia, kombinsido ti adu a tattao a ni Satanas ket maysa a napeggad nga espiritu a persona, nga aktibo a mangim-impluensia iti lubong a pagbibiagantayo.
Nalabit pampanunotem no kasanoka a masalakniban. Napateg dayta a pakaseknan. Mangted ti sumaganad nga artikulo iti sumagmamano a praktikal a tulong.
^ par. 12 Jehova ti nagan ti Dios sigun iti Biblia.

robotstxt: allowed

filter: keep


text:
Online a Biblia | BARO A LUBONG A PATARUS TI NASANTUAN A KASURATAN
Kayatmo a basaen daytoy nga artikulo iti %%?
1 Corinto 15:1-58
15 Ita ipakaammok kadakayo, kakabsat, ti naimbag a damag+ nga indeklarak kadakayo,+ nga inawatyo met, a pagtaktakderanyo met,+2 a babaen iti dayta maisalsalakankayo+ met, babaen iti sasao a pinangideklarak kadakayo ti naimbag a damag, no petpetpetanyo a siiirut dayta, malaksid no, iti kinapudnona, nagbalinkayo a manamati nga awanan panggep.+3 Ta inyawatko kadakayo, mairaman iti immuna a bambanag, daydiay inawatko met,+ a ni Kristo natay maipaay kadagiti basoltayo sigun iti Kasuratan;+4 ket isu naitabon,+ wen, nga isu naibangon+ iti maikatlo nga aldaw+ sigun iti Kasuratan;+5 ket nagparang ken Cefas,+ kalpasanna iti sangapulo ket dua.+6 Kalpasan dayta nagparang iti nasurok a lima gasut a kakabsat iti maymaysa a gundaway, a ti kaaduan kadakuada addada agingga iti agdama,+ ngem sumagmamano ti naturogen ken patay.7 Kalpasan dayta isu nagparang ken Santiago,+ kalpasanna kadagiti amin nga apostol;+8 ngem kaudian iti amin nagparang met kaniak+ a kasla iti maysa a nayanak a kurang ti aldawna.9 Ta siak ti kanunumuan+ kadagiti apostol, ken saanak a maikari a maawagan apostol, agsipud ta indadanesko+ ti kongregasion ti Dios.10 Ngem babaen ti di kaikarian a kinamanangngaasi ti Dios+ kastoyakon. Ket ti di kaikarian a kinamanangngaasina kaniak saan a nagbalin nga ubbaw,+ no di ket nagbannogak iti nalablabes ngem kadakuada amin,+ kaskasdi saan a siak no di ket ti di kaikarian a kinamanangngaasi ti Dios nga adda kaniak.+11 Nupay kasta, uray no siak wenno isuda, kasta ti ikaskasabami ket kasta ti pinatiyo.+12 Ita no ni Kristo maikaskasaba nga isu naibangon manipud kadagiti natay,+ kasano a ti sumagmamano kadakayo kunaenda nga awan ti panagungar dagiti natay?+13 Kinapudnona, no awan ti panagungar dagiti natay, uray ni Kristo saan met a naibangon.+14 Ngem no ni Kristo saan a naibangon, ti panangaskasabami pudno unay nga ubbaw, ken ti pammatitayo ubbaw.+15 Mainayon pay, masarakankami met nga ulbod a saksi ti Dios,+ agsipud ta sinaksianmi+ maibusor iti Dios nga imbangonna ti Kristo,+ ngem saanna nga imbangon no pudpudno a saan a maibangon dagiti natay.+16 Ta no saan a maibangon dagiti natay, uray ni Kristo saan met a naibangon.17 Kanayonanna, no ni Kristo saan a naibangon, awan serserbi ti pammatiyo; addakayo pay laeng iti basbasolyo.+18 Iti kinapudnona, met, dagidiay naturog ken patay a naikaykaysa+ ken Kristo napukawda.+19 No iti daytoy laeng a biag a nanginanamatayo ken Kristo,+ kadagiti amin a tattao datayo ti nakakaasi unay.20 Nupay kasta, ita ni Kristo naibangonen manipud kadagiti natay,+ ti umuna a bungbunga+ kadagidiay naturog ken patay.+21 Ta yantangay ti ipapatay+ ket gapu iti maysa a tao, ti panagungar+ dagiti natay ket gapu met iti maysa a tao.22 Ta no kasano a ken Adan matmatay ti amin,+ kasta met nga iti Kristo mapagbiagto ti amin.+23 Ngem tunggal maysa iti bukodna a saad: ni Kristo ti umuna a bungbunga,+ kalpasanna dagidiay kukua ti Kristo kabayatan ti kaaddana.+24 Sumaganad, ti panungpalan, inton iyawatna ti pagarian iti Dios ken Amana, inton ti isuamin a gobierno ken isuamin nga autoridad ken pannakabalin maiyegnan iti pannakapukaw.+25 Ta isu masapul nga agturay kas ari agingga a ti Dios naikabilnan amin dagiti kabusorna iti babaen dagiti sakana.+26 Kas ti maudi a kabusor, ni patay mapukawto.+27 Ta ti Dios “impasakupna ti amin a bambanag iti baba dagiti sakana.”+ Ngem no kunaenna a ‘naipasakup ti amin a bambanag,’+ nalawag a saanna nga iraman daydiay nangipasakup iti amin a bambanag kenkuana.+28 Ngem inton ti amin a bambanag naipasakupen kenkuana,+ iti kasta ti Anak a mismo ipasakupnanto met ti bagina iti Daydiay+ a nangipasakup iti amin a bambanag kenkuana, tapno ti Dios agbalinto nga amin a bambanag iti tunggal maysa.+29 Ta no saan a kasta, anianto ti aramiden dagidiay mababautisaran maipaay iti panggep a panagbalin a natnatay?+ No saanto a pulos maibangon dagiti natay,+ apay a mababautisaranda+ met maipaay iti panggep a panagbalin a kasta?30 Apay nga agpegpeggadtayo met iti tunggal oras?+31 Inaldaw a sangsanguek ti ipapatay.+ Pasingkedak daytoy babaen ti panagrag-o+ gapu kadakayo, kakabsat, nga adda kaniak ken Kristo Jesus nga Apotayo.32 No, kas iti tattao, nakirupakak kadagiti narungsot nga animal idiay Efeso,+ ania ti pagimbaganna kaniak? No saan a maibangon dagiti natay, “mangan ken uminumtayo, ta inton bigat mataytayo.”+33 Dikay payaw-awan. Dagiti dakes a pannakitimpuyog dadaelenda dagiti makagunggona nga ugali.+34 Agriingkayo a maipaay iti kinamanagparbeng+ iti nalinteg a pamay-an ket dikay iyugali ti panagbasol, ta ti sumagmamano awananda ti pannakaammo iti Dios.+ Agsasaoak tapno tignayenkayo nga agbain.+35 Nupay kasta, addanto agkuna: “Kasano ti pannakaibangon dagiti natay? Wen, iti ania a kita ti bagi nga umayda?”+36 Sika a di nainkalintegan a tao! Ti imulam di mapagbiag malaksid no umuna pay a matay;+37 ket no maipapan iti imulam, imulam, saan a ti bagi a tumaudto, no di ket bukel a lamolamo,+ mabalin nga, iti trigo wenno aniaman kadagiti dadduma pay;38 ngem ikkan ti Dios iti bagi+ kas iti nakaay-aywanna,+ ket iti tunggal maysa kadagiti bin-i ikkanna iti bukodna a bagi.39 Saan nga amin a lasag ket agpapada a lasag, no di ket adda maysa iti sangatauan, ken adda sabali a lasag iti an-animal, ken sabali a lasag kadagiti tumatayab, ken sabali iti ikan.+40 Ket adda nailangitan a bagbagi,+ ken naindagaan a bagbagi;+ ngem ti dayag+ ti nailangitan a bagbagi maysa a kita, ket ti naindagaan a bagbagi sabali a kita.41 Ti dayag ti init+ maysa a kita, ket ti dayag ti bulan+ sabali, ket ti dayag dagiti bituen+ sabali; iti kinapudnona, ti bituen naiduma ti dayagna iti sabali a bituen.42 Gapuna kasta met ti panagungar dagiti natay.+ Maimula iti panagrupsa, maibangon iti di panagrupsa.+43 Maimula iti pannakaibabain,+ maibangon iti pannakaipadayag.+ Maimula iti kinakapuy,+ maibangon iti pannakabalin.+44 Maimula a pisikal a bagi,+ maibangon a naespirituan a bagi.+ No adda pisikal a bagi, adda met naespirituan.45 Naisurat pay a kastoy: “Ti umuna a tao a ni Adan nagbalin a kararua a sibibiag.”+ Ti maudi nga Adan nagbalin a mangted-biag+ nga espiritu.+46 Nupay kasta, ti umuna ket, saan a daydiay naespirituan, no di ket daydiay pisikal, kalpasanna daydiay naespirituan.+47 Ti immuna a tao nagtaud iti daga ken naaramid iti tapok;+ ti maikadua a tao naggapu idiay langit.+48 Kas daydiay naaramid iti tapok,+ kasta met ngarud dagidiay naaramid iti tapok; ket kas iti daydiay nailangitan,+ kasta met ngarud dagidiay nailangitan.+49 Ket no kasano a naadda kadatayo ti ladawan+ daydiay naaramid iti tapok, maaddanto met kadatayo ti ladawan+ daydiay nailangitan.50 Nupay kasta, kunaek daytoy, kakabsat, a ti lasag ken dara saanda a mabalin a tawiden ti pagarian ti Dios,+ uray ti panagrupsa saanna a tawiden ti di panagrupsa.+51 Adtoy! Ibagak kadakayo ti maysa a sagrado a palimed: Ditayto maturog amin ken patay, no di ket mabaliwantayto amin,+52 iti apagkanito, iti panagkirem ti mata, kabayatan ti kamaudianan a trumpeta. Ta aguninto ti trumpeta,+ ket dagiti natay maibangondanto a di agrupsa, ket mabaliwantayto.53 Ta daytoy nga agrupsa masapul nga agkawes iti di panagrupsa,+ ket daytoy a mortal + masapul nga agkawes iti imortalidad.54 Ngem inton daytoy nga agrupsa agkawes iti di panagrupsa ket daytoy a mortal agkawes iti imortalidad, iti kasta ti pagsasao maaramidto kas adda a naisurat: “Ni patay+ maalimon iti agnanayon.”+55 “Patay, sadino ti ayan ti panagballigim? Patay, sadino ti ayan ti panniludmo?”+56 Ti pannilud+ a mangpataud iti ipapatay isu ti basol, ngem ti pannakabalin a maipaay iti basol isu ti Linteg.+57 Ngem pagyamanan iti Dios, ta itedna kadatayo ti balligi babaen ken Apotayo a Jesu-Kristo!+58 Iti kasta, dungdungnguek a kakabsat, agbalinkayo a natibker,+ di magaraw, a kankanayon nga aduankayo ti aramiden iti trabaho ti Apo,+ nga ammoyo a ti panagbannogyo saan nga ubbaw+ mainaig iti Apo.


text:
Wikipedia:Pammadpadakes
Ti gandat ti Wikipedia ket ti panagpartuat ti maysa nga ensiklopidiko a punganayan ti pakaamo a maitunos ti maysa nga agmangngamangnga a nalinteg a pamanunutan, a dagiti amin a pakaammo ket naibasar kadagiti nadakamatan ken napatalgedan a naipablaak a punganayan, tano mataripatu ti maysa a pagalagadan ti pannakapatalged.[1]
Daytoy ket akin-rebbeng dagiti amin nga agparparawad tapno masigurado a dagiti maipablaak a banag iti Wikipedia ket saan a makapadakes ti dayaw.
Annuroten ti Wikipedia ti mangikkat kadagiti pammadpadakes a banag no nailasin dagitoy.
Manipud idi Oktubre 3, 2012 segun ti Tignay ti Republika Blg. 10175 ti Pilipinas wenno ammo pay a kas ti Panagatipa ti Siberkrima a Tignay ti 2012 (Ingles: Republic Act No. 10175 or known as the Cybercrime Prevention Act of 2012) ti online a libelo ket maysa a krima tattan idiay Pilipinas.[2]
Dagiti pagannurotan ti suheto
No namatmatika a sika ket suheto ti pammapadakes a naibagbaga iti Wikipedia, pangngaasi a paammuandakami kadagiti salasay ken kamali ti artikulo.
Dagiti nagibasaran
- ^ Wales, Jimmy (2006-05-16). "[WikiEN-l] Ti awan a pakaammo ket kinaykayat ngem dagiti makaallilaw wenno saan a pudno a pakaammo". lists.wikimedia.org. WikiEN-l. Naiyarkibo manipud iti kasisigud idi 2010-05-21. Naala idi 2010-05-21.
[…] Daytoy ket nasken a maikkat, mapardasan, malaksid no daytoy ket nadakamatan. Daytoy ket pudno kadagiti amin a pakaammo, ngem naisangsangayan nga agpayso ti negatibo a pakaammo a maipanggep ti sibibiag a tattao. […]
- ^ Tignay ti Republika Bilang 10175 - Panagatipa ti Siberkrima a Tignay ti 2012 (iti Ingles)
Dagiti silpo ti ruar
- "Ti kadi Wikipedia ket natalged manipud ti pammadpadakes a responsibilidad?" babaen ni Daniel Terdiman (manipud ti CNET) (iti Ingles)
- Pammadpadakes iti Internet: Ti Sangalubongan a Parikut(iti Ingles)


text:
Timor
Ti Timor ket timaysa nga isla iti akin-abagatan a patingga ti Maritimo nga Abagatan a daya nga Asia, iti amianan ti Baybay Timor. Ti isla ket nabingbingay iti baetan dagiti naturay nga estado ti Daya a Timor iti akindaya parte ken ti Indonesia, iti akinlaud a parte. Ti parte ti Indonesia, ammo pay akas Laud a Timor, ket buklen ti parte ti probinsia ti Daya a Nusa Tenggara. Iti kaunegan ti Laud a Timor ket mabirukan iti maysa nga exclave iti Daya a Timor a tinawtawagan iti Distrito ti Oecusse. Sakupen ti isla iti maysa a kalawa iti 30,777 a kuadrado kilometro (11,883 a kuadrado milia). Ti nagan ket karuay ti timur, Malayo para iti "daya"; kastoy a tinawtawagan gapu ta mabirukan daytoy iti akindaya a patingga ti Is-isla Basbassit a Sunda.
Dagiti linaon
Pagsasao, grupgrupo ti etniko ken relikion[urnosen | urnosen ti taudan]
Dagiti antropologo ket nakailasinda kadagiti sangapulo ket maysa a naisangayan a grupo ti etno-lingguistiko iti Timor. Ti kadakkelan ket ti Atoni iti akinlaud a Timor, ken ti Tetum iti tengnga ken akindaya a Timor.[1] Ti indihenio unay kadagiti pagsasao ti Timor ket ti sanga ti Timor–Babar ti sasao nga Austronesio a naisasao iti amin a paset ti purpuro ti Indonesia. Thi sasao a saan nga Austronesio ket naipagpagarupda a kabagian dagiti pagsasao a naisasao idiay Halmahera ken idiay Akinlaud a Baro a Guinea.[1] Adu kadagitoy ket nakaro nga aglalaog ken narigat a maibaga no ania pamilia ti nagtaudanda.
Dagiti opisial a pagsasao ti Daya a Timor ket ti Tetum ken Portuges, bayat a ti Laud a Timor ket ti Indones. Ti Indones ket adu pay a naisasao ken maawatan idiay Daya a Timor.
Ti Kristianidad ket isu ti kaaduan a relihion iti amin a paset ti isla ti Timor, iti agarup a 90% ti populasion ngem agpapada a naiwarwaras a kas ti Laud a Timor ket 58% a Protestante 37% a Katoliko ken ti Daya a Timor ket 98% a Katoliko 1% a Protestante. Ti Islam ken Animismo ket mangbukel ti kaaduan dagiti nabati iti agarup a 5% iti tunggal maysa iti ballasiw ti isla.
Heograpia[urnosen | urnosen ti taudan]
Mabirukan ti Timor iti amianan ti Australia, ken maysa kadagiti akindaya unay nga Is-isla Sunda. No maikuyog iti Sumba, Babar ken dagiti mainaig a babassit nga isla, ti Timor ket mangporma ti akin-abagatan a ruar ti purpuro ti Is-isla Basbassit a Sunda nga agraman kadagiti akin-uneg nga isla ti Flores, Alor ken Wetar iti amianan, ken iti las-udda ket ti Sulawesi.
Ti Timor ket ti kangrunaan nga isla iti Akinruar nga Arko ti Banda, a naipasalto babaen ti panagdinnungpar iti kontinente ti Australia. Ti Timor ket addaan iti naduduog a heolohia ken awanan iti kasasaad a bulkaniko iti akin-amianan nga Is-isla Basbassit a Sunda. Ti pakaipuestuan ti aksis ti isla ket mabalin a maigiddiat kadagiti kaarubana. Dagitoy a langa ket naipalawagdan a kas resulta iti kaddana iti akin-amianan nga igid ti Plato ti Indo-Australia a kas sumabat daytoy iti Plato to Eurasiano ken mangiduron daytoy iti Abagatan a daya nga Asia.[2] Ti klima ket mairaman ti napaut a namaga a panawen nga agraman iti napudo nga angin nga agpulpul-oy manipud iti Australia. Dagiti karayan iti isla ket mairaman ti Akin-abagatan ken Akin-amianan a Karayan Laclo iti Daya a Timor.
Dagiti kadakkelan nga ili ket ti kapitolio ti probinsia ti Kupang iti Laud a Timor, ti Indonesia ken ti kolonial nga ili ti Portuges iti Dili, ti kapitoliona, ken ti Baucau iti Daya a Timor. Dagiti lasonglasong a kalsada ket makaparigat ti agipalugan kadagiti akin-uneg a lugar, a naipangpangruna idiay Daya a Timor.[3]
Dagiti nagibasaran[urnosen | urnosen ti taudan]
- ^ a b Taylor, Jean Gelman (2003). Indonesia: Peoples and Histories. New Haven and London: Yale University Press. p. 378. ISBN 0-300-10518-5.
- ^ Audley-Charles, M.G. (1987) "Dispersal of Gondwanaland: relevance to evolution of the Angiosperms" In: Whitmore, T.C. (ed.) (1987) Biogeographical Evolution of the Malay Archipelago Oxford Monographs on Biogeography 4, Clarendon Press, Oxford, pp. 5–25, ISBN 0-19-854185-6
- ^ "Post-Conflict Pro-Poor Private-Sector Development: The Case of Timor-Leste". 15: 502–513. JSTOR 4029980. doi:10.2307/4029980.
Dagiti silpo ti ruar[urnosen | urnosen ti taudan]
Pakaammo ti panagbiahe idiay Timor manipud iti Wikivoyage (iti Ingles)
Midia a mainaig iti Timor iti Wikimedia Commons


text:
Daytoy a kantidad ti kagudua ti singasing a P2,000 a mainayon iti pension a pinagugar ken inaprobaran sakbayna dagiti agpampanday-linteg kalpasan nga imbasura ti administrrasion ni dati a Presidente Benigno S. Aquino.
Kinuna ni Sen. Richard Gordon, pangulo ti komite, nga immanamong a kaguduana laeng ti mainayon iti pension tapno saan a madidigra ti pondo ti SSS. Kiniddawna ketdi nga ikagumaanan koma ti SSS nga ited ti sabali pay a kagudua inton tawen 2020 tapno makompleto ti P2,000 a nayon a pension.
(Naipablaak iti Bannawag, Disiembre 12, 2016 a bilang.)


text:
Ditoy ili a Cabugao, babaen ti pannakikoordinar ni Mr. Rogelio Varilla, Provincial Anti-Dengue Coordinator, iti opisina ni Mayor Ediboy S. Cobangbang, Jr., binayabay dagiti pannakabagi ti RHU Cabugao a nagturong iti Lipit Elementary School idi Setiembre 13, 2011 a no sadino a ditoy ket naimpormaran dagiti mangisursuro nga idauluan ni Mr. Edwin C. Duque, Head Teacher 3 iti panangpaksiat ti lamok babaen kadagiti nadakamat a wagas nga isuro ni Mr. Varilla.
Panggep daytoy nga aktibidad a masalakniban ti ag-200 a bilang ti agbasbasa iti dagem nga ipaay ti sakit a dengue ken saanen a pannakaulit ti insidente ti dengue ditoy ken dadduma pay a pageskuelaan-elementaria nga ayan ti ub-ubbing.
Sakbayna, naiteden ti pangsalaknib a materiales kadagiti pageskuelaan ti Barangays Daclapan, Pila, Salapasap, Catucdaan, ken iti Cabugao North Central School ken South Central School iti Poblasion.
Daytoy a programa ti DOH ket paset ti “Operation Itak Tak Mo!” nga slogan ti Ahensia a kayatna nga ipaawat: “Sukimatem ken ibellengmo dagiti pagitlogan ti lamok tapno maikkat ti “Kitikiti” dita balaymo.” # (Insurat ni Joed Sajonia/Nagretrato:ab Photography)


text:
KAPITULO 1
“Daytoy ti Kaipapanan ti Ayat iti Dios”
“Daytoy ti kaipapanan ti ayat iti Dios, a tungpalentayo dagiti bilinna; ket kaskasdi a dagiti bilinna saanda a makapadagsen.”—1 JUAN 5:3.
1, 2. Ania ti nanggutugot kenka a mangayat ken Jehova a Dios?
AY-AYATEM kadi ti Dios? No indedikarmon ti biagmo ken Jehova, sigurado a nabatad a wen ti sungbatmo—ket maiparbeng laeng a kasta! Rumbeng laeng nga ayatentayo ni Jehova. Kinapudnona, ay-ayatentayo ti Dios gapu iti panagayatna kadatayo. Kastoy ti kuna ti Biblia: “No maipapan kadatayo, agayattayo, agsipud ta isu [ni Jehova] ti immuna a nagayat kadatayo.”—1 Juan 4:19.
2 Ni Jehova ti immuna a nagayat kadatayo. Intedna a pagtaengantayo ti napintas a daga. Ipapaayna dagiti pisikal ken material a kasapulantayo. (Mateo 5:43-48) Napatpateg pay, ipapaayna dagiti naespirituan a kasapulantayo. Intedna kadatayo ti Saona, wenno ti Biblia. Kanayonanna, aw-awisennatayo nga agkararag kenkuana ket impanamnamana nga ipangagnatayo ken tulongannatayo babaen ti nasantuan nga espirituna. (Salmo 65:2; Lucas 11:13) Kangrunaan iti amin, imbaonna kas Mannubbottayo ti ipatpategna unay nga Anak tapno maisalakantayo manipud iti basol ken ipapatay. Anian a naindaklan nga ayat ti impakita ni Jehova kadatayo!—Juan 3:16; Roma 5:8.
3. (a) Tapno agtalinaedtayo iti ayat ti Dios, ania ti nasken nga aramidentayo? (b) Ania a napateg a saludsod ti nasken nga usigentayo, ken pakasarakantayo iti sungbat dayta a saludsod?
3 Kayat ni Jehova a magunggonaantayo nga agnanayon iti ayatna. Ngem adda dayta iti tunggal maysa kadatayo. Idagadag kadatayo ti Sao ti Dios: “Pagtalinaedenyo ti bagbagiyo iti ayat ti Dios . . . a maipaay iti agnanayon a biag.” (Judas 21) Ti sasao a “pagtalinaedenyo ti bagbagiyo” ipasimudaagna a tapno agtalinaedtayo iti ayat ti Dios, adda nasken nga aramidentayo. Masapul a subadantayo ti ayatna babaen kadagiti aramidtayo. Nasken ngarud nga iyimtuodtayo daytoy a napateg a saludsod, ‘Kasanok a maipakita ti ayatko iti Dios?’ Masarakan ti sungbat kadagiti naipaltiing a sasao ni apostol Juan: “Daytoy ti kaipapanan ti ayat iti Dios, a tungpalentayo dagiti bilinna; ket kaskasdi a dagiti bilinna saanda a makapadagsen.” (1 Juan 5:3) Nasayaat no usigentayo a naimbag ti kaipapanan dagita a sasao, ta kayattayo nga ipakita iti Dios no kasano kadakkel ti panagayattayo kenkuana.
“DAYTOY TI KAIPAPANAN TI AYAT ITI DIOS”
4, 5. Kasano a rimmusing dita pusom ti ayat ken Jehova?
4 “Ti ayat iti Dios”—ania ti adda iti panunot ni apostol Juan idi insuratna dagita a sasao? Malagipmo kadi no kaano a rimmusing dita pusom ti ayat ken Jehova?
5 Panunotem iti apagbiit daydi tiempo idi damo a naammuam ti maipapan kenni Jehova ken dagiti panggepna ket nangrugi a naaddaanka iti pammati. Naawatam a nupay nayanakka a managbasol a naisina iti Dios, linuktan ni Jehova babaen ken Kristo ti gundaway tapno magun-odmo ti biag nga agnanayon iti sidong ti perpekto a kasasaad a napukaw ni Adan. (Mateo 20:28; Roma 5:12, 18) Naamirismo a dakkel a sakripisio ti inaramid ni Jehova iti panangibaonna iti ipatpategna unay nga Anak tapno matay gapu kenka. Natignay ti pusom ket rimmusing iti kaunggam ti ayat iti Dios a nangipakita kenka iti kasta a naindaklan nga ayat.—1 Juan 4:9, 10.
6. Kasano a mayebkas ti napaypayso nga ayat, ket ti ayatmo iti Dios ginutugotnaka a mangaramid iti ania?
6 Nupay kasta, pangrugian laeng ti napaypayso a panagayat ken Jehova ti pannakarikna iti ayat kenkuana. Ti ayat ket saan laeng a basta rikna. Ti pudno a panagayat iti Dios ket saan laeng a basta panangikuna iti, “Ay-ayatek ni Jehova.” Kas iti pammati, aramid ti pakakitaan no addaantayo iti napaypayso nga ayat. (Santiago 2:26) Mayebkastayo ti ayat babaen kadagiti aramid a makaay-ayo iti daydiay ay-ayatentayo. Idi ngarud nagramut dita pusom ti ayat ken Jehova, naaddaanka iti tarigagay nga agbiag iti wagas a makaay-ayo iti nailangitan nga amam. Maysaka kadi a bautisado a Saksi? No kasta, daytoy a nasged a pammateg ken debosion ti nanggutugot kenka a mangaramid iti kapatgan a desision iti biagmo. Indedikarmo ti bagim ken Jehova tapno aramidem ti pagayatanna, ket insimbolom dayta babaen ti panagpabautisarmo. (Roma 14:7, 8) Ti panangtungpal iti daytoy a naimpusuan a kari ken Jehova ramanenna ti panangaramid iti simmaruno a dinakamat ni apostol Juan.
“TUNGPALENTAYO DAGITI BILINNA”
7. Ania ti dadduma kadagiti bilin ti Dios, ken ania ti ramanen ti panangtungpal kadagita?
7 Inlawlawag ni Juan no ania ti kaipapanan ti panagayat iti Dios: “Tungpalentayo dagiti bilinna.” Ania dagiti bilin ti Dios? Adu nga espesipiko a bilin ti inted ni Jehova kadatayo babaen ti Saona, wenno ti Biblia. Kas pagarigan, iparitna dagiti aramid a kas iti panagbartek, pannakiabig, idolatria, panagtakaw, ken panagulbod. (1 Corinto 5:11; 6:18; 10:14; Efeso 4:28; Colosas 3:9) Ti panangtungpal kadagiti bilin ti Dios ramanenna ti panagbiag a mayannurot kadagiti nalawag a moral a pagalagadan ti Biblia.
8, 9. Kasanotay a maammuan no ania ti makaay-ayo ken Jehova uray no awan ti espesipiko a linteg ti Biblia a mainaig kadagiti situasion a pakaipasanguantayo? Mangtedka iti pagarigan.
8 Ngem tapno maay-ayo ni Jehova, saan nga umdas ti basta panangtungpal kadagiti espesipiko a bilinna. Dinatay inaladan ni Jehova kadagiti linteg a mangiturong iti amin nga aspeto ti inaldaw a panagbiagtayo. Gapu ta kasta, mabalin nga awan dagiti espesipiko a bilin ti Biblia a mainaig iti adu a situasion a pakaipasanguantayo iti inaldaw. Kadagita a kasasaad, kasanotay a maammuan no ania ti makaay-ayo ken Jehova? Silalawag nga ipakita ti Biblia no kasano ti panangmatmat ti Dios kadagiti bambanag. Iti panagadaltayo iti Biblia, maammuantayo no ania ti kaay-ayo ni Jehova ken no ania ti kagurana. (Salmo 97:10; Proverbio 6:16-19) Masinunuotayo dagiti kababalin ken aramid a makaay-ayo kenkuana. No ad-adu ti ammotayo maipapan iti personalidad ken kadagiti wagas ni Jehova, ad-adda a maitunostayo dagiti pangngeddeng ken aramidtayo iti wagas ti panagpampanunotna. No kasta, uray no awan ti espesipiko a linteg ti Biblia a mainaig kadagiti situasion a pakaipasanguantayo, masansan a maawatantayo “no ania ti pagayatan ni Jehova.”—Efeso 5:17.
9 Kas pagarigan, awan ti espesipiko a bilin ti Biblia a mangiparit iti panagbuya kadagiti pelikula wenno programa iti telebision a mangiparparang iti nakaro a kinaranggas wenno seksual nga imoralidad. Ngem kasapulantay aya ti espesipiko a linteg a mangiparit iti panagbuya kadagita? Ammotayo ti panangmatmat ni Jehova kadagitoy a banag. Nalawag ti kuna ti Biblia: “Asinoman a mangay-ayat iti kinaranggas pudno unay a guraen [ni Jehova].” (Salmo 11:5) Kunana pay: “Ti Dios ukomennanto dagiti mannakiabig ken dagiti mannakikamalala.” (Hebreo 13:4) No utobentayo dagita a naipaltiing a sasao, silalawag a maawatantayo no ania ti pagayatan ni Jehova. Ditay ngarud agbuya kadagiti agdadata ti pannakaiparangna nga aramid a kagura ti Diostayo. Ammotayo a maragsakan ni Jehova no liklikantayo ti narugit nga aramid nga ididiaya ti lubong kas di makadangran a paglinglingayan. *
10, 11. Apay a kayattayo ti agtulnog ken Jehova, ken ania a kita ti panagtulnog ti kalikagumanna kadatayo?
10 Ania ti kangrunaan a makagapu a tungpalentayo dagiti bilin ti Dios? Iti tunggal aldaw, apay a tarigagayantayo ti agbiag a mayannurot iti ammotayo a panangmatmat ti Dios? Kayattay nga aramiden dayta saan a tapno laeng maliklikantayo ti pannusa wenno dagiti dakes a bunga ti aramid dagidiay di mangikankano iti pagayatan ti Dios. (Galacia 6:7) Imbes ketdi, ibilangtayo ti panagtulnog ken Jehova kas napateg a gundaway a maipakitatayo ti ayattayo kenkuana. Kas iti anak a kayatna a paragsaken ti amana, kayattayo met a paragsaken ni Jehova. (Salmo 5:12) Ay-ayatentayo ni Jehova ta isu ti Amatayo. Awanen ti sabali pay a mangted kadatayo iti dakdakkel a rag-o wenno naun-uneg a pannakapnek ngem ti pannakaammotayo nga agbibiagtayo iti wagas a “makagun-od iti anamong manipud ken Jehova.”—Proverbio 12:2.
11 No kasta, saan a mapilpilit ti panagtulnogtayo. * Saantayo met a pilien no ania kadagiti bilin ti Dios ti kayattayo a tungpalen, nga agtulnogtayo laeng no nanam-ay nga aramiden dayta wenno no bassit laeng wenno awan a pulos ti ipagtengna a pakarigatan. Imbes ketdi, ‘agtulnogtayo manipud iti puso.’ (Roma 6:17) Ti riknatayo ket kas iti narikna ti salmista iti Biblia a nangisurat iti kastoy: “Ipakitakto ti panangay-ayat kadagiti bilinmo nga inayatko.” (Salmo 119:47) Wen, pagay-ayattayo ti agtulnog ken Jehova. Ammotayo a maikari ni Jehova iti naan-anay ken awan kondisionna a panagtulnogtayo ken kalikagumanna ti kasta a panagtulnog. (Deuteronomio 12:32) Kayattayo a ti makuna ni Jehova maipapan kadatayo ket kas iti kuna ti Saona maipapan ken Noe. Impakita dayta a matalek a patriarka ti panagayatna iti Dios babaen ti panagtulnogna iti unos ti pinulpullo a tawen. Kastoy ti kuna ti Biblia maipapan kenkuana: “Inaramid ni Noe ti maitunos iti isuamin nga imbilin kenkuana ti Dios. Inaramidna ti kasta met laeng.”—Genesis 6:22.
12. Kaano a mangparagsak iti puso ni Jehova ti panagtulnogtayo?
12 Ania ti rikna ni Jehova no sidadaantayo nga agtulnog? Kuna ti Saona a ‘maparagsaktayo ti pusona.’ (Proverbio 27:11) Talaga kadi a maragsakan ti puso ti Soberano nga Apo iti uniberso no agtulnogtayo kenkuana? Wen, ket adda nasayaat a panggapuanna nga agrag-o! Pinarsuanatayo ni Jehova nga addaan iti wayawaya nga agpili. Adda kadatayo no kayattayo ti agtulnog wenno agsukir iti Dios. (Deuteronomio 30:15, 16, 19, 20) No sibubulos nga agtulnogtayo iti Dios gapu ta ti pusotayo ket napno iti ayat kenkuana, maay-ayo ken maragsakan unay ti nailangitan nga Amatayo. (Proverbio 11:20) Pilpilientayo ti kasayaatan a wagas ti panagbiag.
“DAGITI BILINNA SAANDA A MAKAPADAGSEN”
13, 14. Apay a maikuna a ‘saan a makapadagsen dagiti bilin’ ti Dios, ken kasano a mayilustrar daytoy?
13 Adda makaliwliwa unay nga imbaga ni apostol Juan maipapan kadagiti bilin ni Jehova: “Dagiti bilinna saanda a makapadagsen.” “Nabantot” ti literal a kaipapanan ti sao a Griego a naipatarus a “makapadagsen” iti 1 Juan 5:3. * Kastoy ti kuna ti sabali pay a patarus ti Biblia: “Saan a narigat a tungpalen dagiti bilbilinna.” (Ti Baro a Naimbag a Damag Biblia) Nainkalintegan ken saan a narigat a tungpalen dagiti bilin ni Jehova. Dagiti lintegna ket kabaelan a tungpalen dagiti imperpekto a tattao.
14 Kas ilustrasion, ibagatayon nga agpatpatulong kenka ti nasinged a gayyemmo iti iyaakarna iti pagtaengan. Kinarton dagiti bagkatenyo. Nalag-an ti dadduma kadagita ken kabaelan a bagkaten ti uray maysa laeng a tao, ngem dua a tao ti kasapulan a mangbagkat kadagiti dadduma gapu ta nadagsen dagitoy. Pilien ti gayyemmo dagiti karton nga ipabagkatna kenka. Dagiti ngata karton nga ammona a dimo kabaelan a bagkaten ti ipaawitna kenka? Saan. Dina ipabagkat dagita kenka gapu ta dina kayat a madangranka. Umasping iti dayta, ti naayat ken naanus a Diostayo saanna a kalikaguman a tungpalentayo dagiti bilin a narigat a tungpalen. (Deuteronomio 30:11-14) Pulos a dina ipabaklay kadatayo ti kasta a nadagsen nga awit. Maawatan ni Jehova dagiti limitasiontayo, ta “pagaammona unay ti pannakapormatayo, a laglagipenna a tapoktayo.”—Salmo 103:14.
15. Apay a makapagtalektayo a pagimbagantayo dagiti bilin ni Jehova?
15 Saan a makapadagsen dagiti bilin ni Jehova; pagimbagantayo dagita. (Isaias 48:17) Dayta ti gapuna a naikuna ni Moises iti nagkauna nga Israel: “Binilinnatayo ni Jehova nga itungpaltayo amin dagitoy nga alagaden, nga agbutengtayo ken Jehova a Diostayo maipaay iti pagimbagantayo a kanayon, tapno makapagtalinaedtayo a sibibiag kas itoy nga aldaw.” (Deuteronomio 6:24) Makapagtalektayo met nga agpaay iti agnanayon a pagsayaatantayo dagiti linteg nga inted ni Jehova kadatayo. Pulos a dinatay bilinen ni Jehova nga agaramid iti aniaman a makadangran kadatayo. Di matukod ti sirib ni Jehova a Dios. (Roma 11:33) Ammona ngarud no ania ti kasayaatan para kadatayo. Maysa pay, ni Jehova ti personipikasion ti ayat. (1 Juan 4:8) Gapu ta ni Jehova ket ayat, dayta a galad ti mangim-impluensia iti amin a sawen ken aramidenna. Dayta ti nakaibatayan dagiti amin a bilinna kadagiti adipenna.
16. Iti baet dagiti impluensia daytoy rinuker a lubong ken dagiti dakes a pagannayasantayo gapu iti kinaimperpektotayo, apay a kabaelantayo ti agtulnog iti Dios?
16 Ngem di kayat a sawen daytoy a nalaka ti agtulnog iti Dios. Masapul a sarangtentayo dagiti impluensia daytoy rinuker a lubong nga “adda iti pannakabalin daydiay nadangkes.” (1 Juan 5:19) Gapu ta imperpektotayo, masapul met a parmekentayo ti pagannayasan a manglabsing kadagiti linteg ti Dios. (Roma 7:21-25) Ngem agballigitayo gapu iti ayattayo iti Dios. Bendisionan ni Jehova dagidiay agtarigagay a mangipaneknek iti ayatda kenkuana babaen ti panagtulnogda. Itedna ti nasantuan nga espirituna “kadagidiay agtultulnog kenkuana kas agturay.” (Aramid 5:32) Agkakaimbag a bunga ti patauden kadatayo dayta nga espiritu—dagiti agkakapateg a galad a makatulong kadatayo nga agtulnog iti Dios.—Galacia 5:22, 23.
17, 18. (a) Ania ti usigentayo iti daytoy a libro, ket iti panangusigtayo, ania ti laglagipentayo? (b) Ania ti masalaysay iti sumaganad a kapitulo?
17 Iti daytoy a libro, usigentayo dagiti prinsipio ken moral a pagalagadan ni Jehova agraman dagiti dadduma pay a mangipasimudaag iti pagayatanna. Iti panangusigtayo, adda sumagmamano a napateg a banag a nasken a laglagipentayo. Tandaanantayo a dinatay pilpiliten ni Jehova nga agtulnog kadagiti linteg ken prinsipiona; kalikagumanna ti sibubulos a panagtulnog nga agubbog iti pusotayo. Ditay liplipatan a kayat ni Jehova nga agbiagtayo iti wagas a mangyeg kadatayo kadagiti nabaknang a bendision ita ken mangiturong iti biag nga agnanayon iti masanguanan. Kasta met nga ibilangtayo ti naimpusuan a panagtulnog kas napateg a gundaway a maipakitatayo no kasano kauneg ti ayattayo ken Jehova.
18 Tapno mailasintayo ti umiso ken di umiso, siaayat nga inikkannatayo ni Jehova iti konsiensia. Ngem nasken a masanay ti konsiensiatayo tapno agbalin a mapagtalkan a giya, kas salaysayen ti sumaganad a kapitulo.
^ par. 9 Maipapan iti panangpili iti makaay-ayo a paglinglingayan, kitaem ti Kapitulo 6 daytoy a libro.
^ par. 11 Uray dagiti dakes nga espiritu kabaelanda ti agtulnog a mapilpilit. Idi imbilin ni Jesus kadagiti demonio a rummuarda iti sumagmamano a tattao a linugananda, napilitan dagiti demonio a mangbigbig iti autoridadna ket awan naaramidanda no di agtulnog.—Marcos 1:27; 5:7-13.
^ par. 13 Iti Mateo 23:4, nausar daytoy a sao a mangdeskribir kadagiti “nadagsen nga awit,” dagiti detalyado unay a paglintegan ken aramid-tao a tradision nga impabaklay dagiti eskriba ken Fariseo kadagiti gagangay a tattao. Iti Aramid 20:29, 30, naipatarus met dayta a sao kas “manangirurumen.” Maipapan dayta kadagiti naulpit nga apostata nga ‘agsasao iti tiritir a bambanag’ ken mangal-allilaw kadagiti sabsabali.


text:
San Miguel, Zamboanga del Sur
Ti San Miguel ket maysa a maka-5 a klase nga ili iti probinsia ti Zamboanga del Sur iti Filipinas.
Dagiti baranggay[urnosen | urnosen ti taudan]
Ti San Miguel ket nabingbingay a politikal iti 18 a barbaranggay.[2]
- Betinan
- Bulawan
- Calube
- Concepcion
- Dao-an
- Dumalian
- Fatima
- Langilan
- Lantawan
- Laperian
- Libuganan
- Limonan
- Mati
- Ocapan
- Poblacion
- San Isidro
- Sayog
- Tapian
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Zamboanga del Sur". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 17 Oktubre 2014.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Zamboanga del Sur". Datos ti Populasion ti Ili. Dibision ti Panagsukisok ti LWUA. Naala idi 17 Oktubre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Kalikaguman ti Liga a maaramid ti panagsisipda ti adal (seminar) iti sabali a lugar a kabulbulonna ti pannakagun-odda ti padas ken wagas a mabalinda nga inayon ken iyaplikar iti pagrebbenganda iti panagbaniagada kadagiti iteneraria-da a lugar.
Nupay kasta, tentatibo a maangay ti Seminar, lakbay aral, ken pilgrimage-da idiay Manaoag, Pangasinan inton Hulio 11-12, 2012. Daytoy a panagadal ket suportaran ti DILG-MLGOO Cabugao nga imatonan ni LGOO 5 Officer Connie Lazo Quinola ken ti Opisina ni Mayor Edgardo “Ediboy” S. Cobangbang, Jr.
Manamnama a ti 33 a bilang ti Barangay Secretaries iti ili a Cabugao ket makaatendar iti daytoy a Seminar a mangyagpang ti kaammuanda a kas Barangay Secretary. # (Web In-Action)


text:
The goal of this website is to be a safe for souls website advancing Catholic thinking and education. When editing, please adhere to the Content Standards.
Some images have been enhanced for teaching purposes and may not be identical to the original artwork.
Baybayin Ilocano Rosary Prayers
This language is also known as Iloko, Iluko, Iloco, Ilukano, and Ilokano. It also uses ancient Filipino Script, which does not use Roman characters.
This language is spoken by 8,000,000 people in northwestern Luzon, La Union and Ilocos provinces, Cagayan Valley, Babuyan, Mindoro, and Mindanao in the Philippines. It is also spoken in the United States of America.
- Note: The prayers with a (1) after the name belong to one dialect, the prayers with (2) belong to another dialect.
(Prayers that are not known in this language are shown in English until we have the complete prayer, at which time it will be shown in both languages.)
Santo Rosario / The Holy Rosary
+ Ti Panagtandaan / + Sign of the Cross / + Signum Crucis (1 & 2)*
+ Iti Nagan ti Ama, ken ti Anak, ken ti Espiritu Santo. Amen.
+ Ti Panagtandaan / + Sign of the Cross / + Signum Crucis
+ Iti Nagan ti Mam, Anac, quen Espiritu Santo. Amen.
Mamatiak / Apostles' Creed / Credo (1)
Mamatiak iti Dios Ama nga Mannakabalin-Amin
A Namarsua iti Langit ken Daga.
Mamatiak met ken Jesucristo
A Bugbugtong nga Anakna ken Apotayo
A timmao iti aramid ti Espiritu Santo
inyanak ni Santa Maria Birhen
Nagtutuok iti panagturay ni Poncio Pilato
Nailansa iti krus, natay ken naitanem
Immulog iti yan dagiti natay
Nagungar iti maikatlo nga aldaw,
Immuli sadi langit
Ket situtugaw iti makannawan
Ti Dios Ama a Manakabalin-Amin.
Aggapunto sadiay nga umay mangukom
Kadagiti sibibiag ken kadagiti natay.
Mamatiak met iti Espiritu Santo.
Patiek met ti Santa Iglesia Katolika
Ti panagririnnanud ti Sasantos
Ti Pannakapakawan dagiti basbaso
ken addanto met panagungar ti bagi
Ken biag nga agnanayon.
Amen.
Mamatiak / Apostles' Creed / Credo (2)
Mamatiak ti Dios Ama a Mannakabalin-amin
A Namarsua ti Langit ken Daga
Mamatiak met ken Jesucristo
A Bugbugtong nga Anak na ken Apotayo
A timmao ti Espirito Santo
Inyanak ni Santa Maria Virgen
Nagtutuok ti panagturay ni Poncio Pilato
Nailansa iti Krus,
Natay ket
Naitanem
Immulog ti yan dagiti natay,
Nagungar iti maikatlo nga aldaw,
Immulit sadi Langit ket situtugaw
Iti makannawan ti Dios Ama a Mannakabalin-amin
Aggapuntot sadiay a Mangukom
Kadagiti sibibiag ken dagiti natay
Mamatiak met ti Espiritu Santo.
Mamatiak met ti Santa Iglesia katolika
Ti panagririnnanod dagiti Sasantos
Ti pannakapakawan dagiti basbasol
Ken addanto met panagungar ti bagi
Ken Biag nga agnanayon. Amen.
Amami / Our Father / The Lord's Prayer / Pater Noster (1)
Amami nga adda sadi langit,
Madaydayaw koma ti Naganmo,
Dumteng koma ti Pagariam,
Matungpal koma ti nakemmo
Ditoy daga a kas sadi langit.
Itdem kadakam iti aldaw itoy
Ti kanenmi iti patinayon nga aldaw.
Pakawanen dagiti basolmi
A kas iti pammakawanmi
Iti basol dagiti nakabasol kadakami,
Dinakam met baybay-an nga umannugot iti sulisog,
Isalakannakam ket iti dakes. Amen.
Amami / Our Father / Pater Noster (2)
Amami nga adda`t sadi Langi`t,
Madaydayaw koma ti Naganmo,
Dumteng koma ti pagariam,
Matungpal koma ti Nakemmo
ditoy Daga a kas sadi Langit.
Itdem kadakam ti aldaw ditoy,
Ti kanenmi ti patinayon nga aldaw,
Pakawanem dagiti basolmi,
A kas met pammakawanmi
Ti basol dagiti nakabasol kadakami,
Dinakam met baybay-an
Nga umannogot ti solisog ket
Isalakan nakam ket ti dakes.
Amami / Our Father / Pater Noster
Amami, nga addaca sadi langit,
madaydayaw coma ti Naganmo.
Umay coma ti pagariam.
Maaramid coma ti pagayatam cas sadi langit casta met ditoy daga.
Itedmo cadacam ita ti taraonmi iti inaldaw.
Ket pacawanennacami cadagiti ut-utangmi,
a cas met panamacawanmi cadagiti nacautang cadacami.
Ket dinacam iyeg iti pannacasulisog,
no di ket isalacannacami iti dakes.
Amami / Our Father / Pater Nster
Amami, nga addaka sadi langit,
Madaydayaw kuma ti Naganmo.
Umay kuma ti pagariam.
Maaramid kuma ti pagayatam
Kas sadi langit kasta met ditoy daga.
Itedmo kadakam ita ti taraonmi iti inaldaw.
Ket pakawanennakami kadagiti ut-utangmi,
A kas met panamakawanmi
Kadagiti nakautang kadakami.
Ket dinakam iyeg iti pannakasulisog,
no di ket isalakannakami iti dakes.
Amami / Our Father / Pater Noster
Amami sadi langit mami sadi langit:
Madaydayaw koma ti nasantoan a naganmo;
Umay koma ti Pagariam;
Matungpal koma ti pagayatam
ditoy daga a kas sadi langit.
Itedmo kadakami ti taraonmi ita nga aldaw,
Pakawanennakami kadagiti basbasolmi,
A kas iti pammakawanmi kadagiti
nakabasol kadakami;
Dinakam iturong iti nakaro a pakasuotan;
Ilisinakami ketdi iti Managdakdakes.
Amami / Our Father / Pater Noster (Tagalog-based Orhtography)
Amami, nga addaka sadi langit,
Madaydayaw koma ti Naganmo.
Umay koma ti pagariam.
Maaramid koma ti pagayatam
Kas sadi langit kasta met ditoy daga.
Itedmo kadakam ita ti taraonmi iti inaldaw.
Ket pakawanennakami kadagiti ut-utangmi,
A kas met panamakawanmi
Kadagiti nakautang kadakami.
Ket dinakam iyeg iti pannakasulisog,
No di ket isalakannakami iti dakes.
Amami / Our Father / Pater Noster (Spanish-based Orhtography)
Amami, ñga addaca sadi lañgit,
Madaydayao coma ti Naganmo.
Umay cuma ti pagariam.
Maaramid cuma ti pagayatam
Cas sadi lañgit casta met ditoy daga.
Itedmo cadacam ita ti taraonmi iti inaldao.
Quet pacaoanennacami cadaguiti ut-utangmi,
A cas met panamacaoanmi
Cadaguiti nacautang cadacami.
Quet dinacam iyeg iti pannacasulisog,
No di quet isalacannacami iti daques.
Ave Maria / Hail Mary (1)
Ave Maria napnoka iti grasia
Ni Apo Dios ri adda kenka.
Sika ti naiggasatan kadagiti babbai
Ket naiggasatan met ti bunga ti tianmo a ni Jesus.
Santa Maria nga Ina ti Dios
Ikakaasinakam a managbasol,
Ita ken inton oras ti ipapataymi.
Amen.
Ave Maria / Hail Mary (2)
Ave Maria, napnoka ti Gracia
ni Apo Dios ti adda kenka,
Sika ti nainggasatan kadagiti amin a babbai,
Ket Nainggasatan met ti bunga ti tiyanmo a ni Jesus.
Santa Maria,Ina ti Dios
Ikakaasi nakami a managbasol
Ita ken iti oras ti ipapataymi. Amen.
Ave María / Hail Mary
Ave María á napnoca ti gracia; ni Apo
Dios ti adda quenca;
sica ti nangrona á bendita amin
cadaguiti babbai, quet
bendito met ti bunga ti
tianmo á si Jesús.
Santa María, nga Ina ti Dios,
icacaasinacam
á managbasol ita quen
inton horas ti ipapataymi. Amen.
Ave Maria / Hail Mary
Ave Maria, napno ka ti gracia,
ni Apo Diyos ti adda kenka.
Sika ti nangruna a bendita iti amin a babbai,
ket bendito met ti bunga ti tiyan mo a ni Jesus.
Santa Maria, nga ina ti Diyos,
ikararag mo kami amin a managbasul,
ita ken intono oras ti ipapatay mi. Amen.
Ave Maria / Hail Mary
Ave, Maria, napnoka ti grasia!
Ni Apo Dios ti adda kenka!
Sika ti naingasatan iti amin a babbai,
ket naingasatan met ti Bunga ti tianmo a ni Jesus.
Santa Maria, Ina ti Dios:
Ikakaasi nakami a managbasol,
ita ken inton oras ti ipapataymi.
Amen.
Gloria iti Ama / Glory Be to the Father / Gloria Patri (1)
Gloria iti Ama, ken iti Anak, ken iti Espiritu Santo
Kas idi punganay, kasta met ita,
ken iti agnanayon nga awan ti inggana. Amen.
Gloria / Glory Be / Gloria Patri (2)
Gloria iti Dios AMA, Dios ANAK, ken Dios ESPIRITU SANTO.
Kas idi punganay kasta met ita ken ti agnana-nayon
nga awan ti inggana. Amen.
O Jesusko / Kararag ti Fatima / Oh, My Jesus / Fatima Prayer (1)
O Jesusko, pakawanem dagiti basbasolmi,
Ispalennakami iti apuy ti impyerno
Alaem amin a kararua sadi langit
Nangnangruna dagiti makasapul unay ti tulongmo.
Luallo ti Fatima / Fatima Prayer (2)
O, Jesusko, pakawanem dagiti basbasolmi, Ispalen Nakam ti Apoy sadi infierno, Iturongmo sadi Langit dagiti amin a kararua, nangnangruna dagiti makasapul unay ti tulong ken kaasim.
Salve Regina / Salve Reyna / Hail, Holy Queen (1)
Salve Regina, Ina ti kaasi Biag,
sam-it ken namnamami, Salve!
Sika't kararaganmi, dakami a napagtalaw nga annak ni Eva.
Agpakpakaasikam kenka
A sumasainnek ken agsangsangit ditoy daga a pagluluaan.
Ala koma, katalekmi,
Italiawmo kadakamdagiti matam a manangaasi
Ket intono malpas daytoy pannakapagtalaw,
Ipskitamo kadakam ni Jesus a bendito a bunga ti tianmo.
O manangngaasi! O manakem! O nasam-it a Birhen Maria!
Ikakaasinakami Sika Santa nga Ina ti Dios
Tapno maikarikami kadagiti inkari ni Apomi a Jesucristo. Amen.
Salve Reyna / Hail, Holy Queen / Salve Regina (2)
Salve Reyna, Ina ti kaasi Biag sam-it ken inanamami,
Salve, sika`t kararaganmi Dakami nga annak ni Eva,
Agpakpakaasi kam kenka,
A sumasainnek
Nga agsang- sangit
Ditoy daga a pagluluaan,
Ala Koma katalekmi
Italliawmo kadakam dagita matam a manangngaasi,
Ket inton malpas daytoy a pammagtalaw
ipakitamto kadakam ni Jesus a bunga ti tiyanmo.
O, manangngaasi, O, manakem O, nasam-it a Virgen Maria,
Ikakaasi nakami Santa nga Ina ti Dios,
Tapno maikari kami kadagiti inkari ni Cristo. Amen.
Panangidaton ti Nalualo a Rosario / Final Prayer of the Rosary
Kumararagtayo:
O,Dios a ti bugbugtong nga Anakmo,gapu iti panag-
biag,ipapatay ken panagungarna,inragpatnakam ka-
dagiti gungguna ti pannakaisalakan nga agnanayon,
dawatenmi kenka Apo, nga iti panagpampanunotmi
kadagitoy a misterio ti nasantoan unay a Rosario ni
Apo Virgen Santa Maria,ipaaymo a tuladenmi dagiti
linas-udna ket maragpatmi met dagiti Ikarida, Gapu
met laeng ken Cristo nga Apomi. Amen.
Mysteries of the Rosary
Misterio ti Ragsak / The Joyful Mysteries (2)
(Lunes-Sabado) / (Monday and Saturday)
1) Ti Panangipakdaar ni SanGabriel Arkanghel ken Santa Maria Virgen ti panagsikog na ti Anak ti Dios - The Annunciation
2) Ti Isusuknal ni Santa Maria Virgen ken Santa Isabel Di masikog ken San Juan Bautista - The Visitation
3) Ti Panangiyanak ni Santa Maria ti Anak na a Dios a Timmao ti tiyan na - The Nativity
4) Ti Panangidaton ni Santa Maria ti Anak na ti Dios nga Ama na iti laem ti Simbaan - The Presentation
5) Ti Pannakasarak da ken Apo tayo nga Jesucristo iti
Uneg ti sambaan di agi -aban-abak dagiti agkakasirib a Judios - The Finding in the Temple
Misterio ti Ranyag / The Luminous Mysteries (2)
(Huebes) / (Thursday)
1) Ti Panagbunyag ni Jesucristo - The Baptism of Christ
2) Ti Kasar diay Kana - The Miracle at Cana
3) Ti Pannangiwaragawag ti Pagarian ti Dios - Proclamation of the Coming of the Kingdom
4) Ti Panagbaliw ti langa ni Apo Jesucristo ti Bantay Tabor - The Transfiguration
5) Ti Pannakaipasdek ti Santa Eukaristiya - Institution of the Holy Eucharist at the Last Supper
Misterio ti Naladingit / The Sorrowful Mysteries (2)
(Martes-Biernes) / (Tuesday and Friday)
1) Ti Panagparintumeng ni Apotayo a Jesucristo a kumarkararag iti Dios Ama ti nawirta agnagan Itsimani - The Agony in the Garden
2) Ti Pammalod da kenkuana sadainrakeb ti monmon nga siit sada sinaplit ti nasurok nga lima ribo - The Scourging at the Pillar
3) Ti Pannalaangat da ti natarumamis nga siit - The Crowning of Thorns
4) Ti Pannangipabaklayda kenkuana ti innget dagsen a Krus sada inturong ti Bantay Kalbaryo - The Way of the Cross
5) Ti Pannakaylansa na iti Krus a silalamo-lamo isu met lang ti inna nakatayan - The Crucifixion
Misterio a Nagloriaan / The Glorious Mysteries (2)
(Domingo - Miyerkoles) / (Sunday and Wednesday)
1) Ti Panagungar ni Apotayo nga Jesucristo - The Resurrection
2) Ti Panakayuli ni Apo Jesus sadi Langit - The Ascension
3) Ti Yuulog ti Espiritu Santo - The Descent of the Holy Spirit
4) Ti Pannakayuli ni Apo Santa Maria sadi Langit - The Assumption
5) Ti Pannakabalangat ni Apo Santa Maria a kas Reyna Ti Langit ken Daga - The Coronation of Mary
How to Pray the Rosary
1. + Ti Panagtandaan (The Sign of the Cross / Signum Crucis)
2. Mamatiak (The Apostles' Creed / Credo)
3. Amami (Our Father / Pater Noster)
4. 3 Ave Maria (Hail Mary)
5. Gloria iti Ama (Glory Be to the Father / Gloria Patri)
6. Ibaga dagiti Misterio 1
7. Amami
8. 10 Ave Maria
9. Gloria iti Ama / O, Jesusko / Kararag ti Fatima / Luallo ti Fatima (Oh, My Jesus / Fatima Prayer)
10. Ibaga dagiti Misterio 2
11. Amami
12. 10 Ave Maria
13. Gloria iti Ama / O, Jesusko / Kararag ti Fatima / Luallo ti Fatima
14. Ibaga dagiti Misterio 3
15. Amami
16. 10 Ave Maria
17. Gloria iti Ama / O, Jesusko / Kararag ti Fatima / Luallo ti Fatima
18. Ibaga dagiti Misterio 4
19. Amami
20. 10 Ave Maria
21. Gloria iti Ama / O, Jesusko / Kararag ti Fatima / Luallo ti Fatima
22. Ibaga dagiti Misterio 5
23. Amami
24. 10 Ave Maria
25. Gloria iti Ama / O, Jesusko / Kararag ti Fatima / Luallo ti Fatima
26. Salve Regina / Salve Reyna (Hail, Holy Queen)
For the Intentions and protection of our Holy Father:
27. Amami (Our Father / Pater Noster)
27. Ave Maria (Hail Mary)
27. Gloria iti Ama (Glory Be to the Father / Gloria Patri)
28. + Ti Panagtandaan (The Sign of the Cross / Signum Crucis)
How to Pray the Holy Rosary (Version 2)
Ti Panagtandaan
Mamatiak
Amami
Ave Maria (3x)
Gloria
Ibaga dagiti misterio:
Ti umuna a Misterio… Ti maikadwa a Misterio …
Lualloen ti AMAMI…
AVE MARIA… (10X)
GLORIA…
FATIMA…
Isu met laeng ti lualloen kada Misterio innga maykalima
Salve Reyna
LETANIA NI APO SANTA MARIA
Ti Panagtandaan
LETANIA NI APO SANTA MARIA / Litany of Loretto (2)
Apo Dios, Kaasiannakami
– Apo Dios, Kaasiannakami
Cristomi, Kaasiannakami
– Cristomi, Kaasiannakami
Apo, Kaasiannakami
– Apo, Kaasiannakami
Jesucristo, Denggennakami
– Jesucristo, Denggennakami
Dios Ama a Nailangitan,
– Kaasiannakami
Dios Ama a nangisalakan ti lubong,
– Kaasiannakami
Dios Espiritu Santo,
– Kaasiannakami
Nasantoan unay a Trinidad,
– Kaasiannakami
Maymaysa Laeng a Dios,
– Kaasiannakami
Santa Maria,
– Ikakaasinakami
Santa nga Ina ti Dios
Santa a Virgen dagiti Virgenes
Ina ni Jesucristo
Ina ti Nadiosan a Gracia
Ina a Nadalus Unay
Ina a Nateppel Unay
Ina a di ket Naan-ano
Ina a di ket Natulawan
Ina a Immaculada
Ina a Nadungngo
Ina a Nakaskasdaaw
Ina ti Naimbag a Patigmaan
Ina ti Namarsua
Ina ti Nangisalakan
Ina ti Santa Iglesia
Virgen a Napnoan Panunot
Virgen a Pagtamdan
Virgen a Daydayawen
Virgen a Mannakabalin
Virgen a Manangngaasi
Reyna dagiti Angeles
Reyna dagiti Patriarcas
Reyna dagiti Profetas
Reyna dagiti Apostoles
Reyna dagiti Martires
Reyna dagiti Confesores
Reyna dagiti Virgenes
Virgen a Pagkamatalkan
Pagsarmingan ti Linteg
Trono ti Sirib
Poon ti Ragsakmi
Vado ti Singpet
Vaso a Napili
Vaso ti Naisagudayan a Devosion
Rosa a Nailangitan
Torre ni David
Torre a Marfil
Balay a Balitok
Lakasa ti Tulag
Ruangan ti Langit
Palpallatok ti Bigbigat
Pia dagiti Masaksakit
Taklin dagiti Managbasol
Liwliwa dagiti Naladingit
Tulong dagiti Cristianos
Reyna dagiti amin a Sasantos
Reyna a Naitao a di namolitan ti basol a tawid
Reyna a Naiyuli sadi Langit
Reyna a Nasantoan Unay a Rosario
Reyna ti Kappia
Cordero Ti Dios
…A Mangikkat kadagiti Basbasol ti Lubong
– Pakawanennakam, Apo
…A Mangikkat kadagiti Basbasol ti Lubong
– Denggennakam, Apo
…A Mangikkat kadagiti basbasol ti Lubong
– Kaasiannakam, Apo
Ikakaasinakami, O Santa nga Ina ti Dios
– Tapno maikarikami kadagiti inkarkari ni Cristo
Gloria iti Dios / Glory to God in the Highest / Gloria (1)
Gloria iti Dios iti Kangatoan
Ket ditoy daga kappia
Kadagiti tattao a naimbag ti panagnaknakemna.
Ibunnnagdaka, itan-okdaka
Pagrukbabandaka, daydayawenkada
Agyamankam kenka
Gapu iti naindaklan a dayagmo.
Apo Dios, Nailangitan nga Ari
Dios Ama a Mannakabalin-amin.
Ket sika, Apomi a Jesucristo, Bugbugtong nga Anak.
Dios nga Apo, Kordero ti Dios, ken Anak ti Ama.
Sika a mangikkat kadagiti basbasol ti lubong kaasiannakami.
Sika a mangikkat kadagiti basbasol ti lubong awatem kad daytoy a ararawmi.
Sika a situtugaw iti makannawan ti Ama kaasiannakami.
Yantangay siksika, O Jesucristo, ti Nasantoan
Siksika ti Apo, Siksiak ti Kangatoan
Iti timpuyog ti Espiritu Santo
Iti gloria ti Ama.
Amen.
Kararag iti Anghel a Kasigud / Guardian Angel Prayer (1)
Anghel ti Dios,
nga agbantay kaniak
Yanta intaleknak kenka ti Manangngaasi a Dios,
Silawannak,
bantayannak,
iturongak,
Ken aywanannak.
Sapay koma ta kasta. Amen.
The Nicene Creed / Credo
Na-san-toan a ra-bi-i! / Silent Night / Stille Nacht
Na-san-toan a ra-bi-i!
Sip-nget tim-puar ti la-wag
Ba-tog na in-da ban-ban-ta-yan,
U-bing ma-tu-rog si-li-li-nak,
A-rit' sa-nga-lu-bu-ngan,
A-rit' sa-nga-lu-bu-ngan.


text:
Wikipedia:Napili nga artikulo ita nga aldaw/Nobiembre 23
Ti Baybayin ket duog a kita ti panagsurat iti Filipinas, sakbay ti panawen dagiti Kastila, daytoy ket kameng ti Brahmic a sinuratan nga inus-usar idi maika-16 a siglo. Nagtultuloy daytoy nga inus-usar idi las-ud ti kolonisasion dagiti Kastila aginggana idi maika-19 a siglo.
Ti balikas a baybay ket nagtaud manipud ti Tagalog ken ti kaibuksilanna iti pagsasao nga Ilokano ket "panangiletra" . Adu idi ti pannakadokumentasionna daytoy babaen dagiti Kastila. Adu pay dagiti agkunkuna a daytoy ket nagtaud manipud ti Alibata, ngem daytoy a nagan ket saan nga husto. Ti sao nga "Alibata" ket inaramid idi babaen ni Paul Rodríguez Verzosa kalpasan ti panagurnosna kadagiti letra iti Arabiko nga abesedario.
Dagiti kabarbaro a sinuratan idiay Filipinas ket naulogan manipud iti Baybayin, ti Hanunó'o, Buhid, Tagbanwa ken Kapampangan a sinuratan.
Ti Baybayin ket maysa kadagiti sangadosena wenno agmaymaysa a sistema ti panagsurat nga inus-usar idiay Abagatan a daya nga Asia, ken ganggani amin kadagitoy ket abugida.


text:
Victoria, Laguna
Ti Victoria ket maysa a maikapat a klase nga ili iti probinsia ti Laguna iti Filipinas.
Dagiti baranggay[urnosen | urnosen ti taudan]
Ti Victoria ket nabingbingay a politikal iti 9 a barbaranggay.[2]
- Banca-banca
- Daniw
- Masapang
- Nanhaya (Poblacion)
- Pagalangan
- San Benito
- San Felix
- San Francisco
- San Roque (Poblacion)
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Laguna". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 12 Agosto 2014.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Laguna". Datos ti Populasion ti Ili. Dibision ti Panagsukisok ti LWUA. Naala idi 12 Agosto 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Anya kadi ti kunkunaen ti Biblia maipapan kadagiti dinosaurs? Adda kadi dinosaurs iti Biblia?
Saludsod: Anya kadi ti kunkunaen ti Biblia maipapan kadagiti dinosaurs? Adda kadi dinosaurs iti Biblia?
Sungbat: Ti pagsasaritaan maipapan kadagiti dinosaurs iti Biblia ket paset ti agtultuloy nga pagsusupiatan iti uneg ti pagtataripnungan dagiti Cristiano, maipapan iti no anya kadi ti tawen ti lubong ken ti umisu a panangipatarus ti libro ti Genesis, ken no kasano nga ipatarus dagiti pisikal nga pammaneknek nga adda iti aglawlawtayo. Dagiti mamati ti lakay a tawen ti lubong ket kumanunong nga saan nga ibagbaga ti Biblia ti maipapan kadagiti dinosaurs gapu kadagiti pammatida nga natayen dagiti dinosaurs million nga tawen ti naglabas sakbay a rimuar ti immuna a tao ditoy lubong. Dagiti tao nga nangsurat ti Biblia ket mabalin a saanen nga nakakita ti sibibbiag a dinosaur. Dagiti mamati ti ubing a tawen ti lubong ket kumanunong nga ti Biblia ket saan a nagsarita ti sao nga dinosaur. Ngem uray no saan nga inusar iti Biblia ti sao nga “dinosaur,” inusar na met ti sao a Hebreo nga Tanniyn. Ti sao a Tanniyn ket inyakar kadagiti Bibliatayo iti sao nga ingles; no dadduma ket awagan daytoy nga “narungsot nga ayup iti taaw,” no dadduma met ket “uleg.” gagangay met daytoy nga iyak-akar iti sao nga “dragon.” Agparparang nga ti Tanniyn ket maysa higante wenno nakaamamak nga ayup. Dagitoy a pinarsua ket kinuna nganngani tallo pulo nga ulit iti Daan a Tulag ken pada a masarakan iti daga man wenno iti danum. Kas pangnayon, inladawan ti Biblia ti dua a pinarsua ken patien dagiti sumagmamano nga napnuan ti adal nga mabalin a panangiladawan daytoy kadagiti dinosaur.
Ti behemot ti makunkuna a kapipigsaan nga ayup nga pinarsua ti Dios, maysa a higante nga ti ipusna ket imparis iti puon ti kayo a sedro (Job 40:15). Pinadas dagiti napnuan adal nga amoen ti behemot, ken kinunada a ti behemot ket mabalin nga uray anya kadagit elepante wenno hippopotamus. Ipilpilit met dagiti dadduma nga ti elepante ken hippopotamus ket addaan ti naingpis nga ipus, ket adayo no iparis iti puon ti sedro. Dagiti dinosaur nga pada ti Brachiosaurus ken Diplodocus iti sabali a bangir ket addaan kadagiti dadakkel nga ipus nga maiparis iti puon ti sedro. Ngan-ngani amin dagiti immuna a tattao ket adda ti inaramidda nga arte nga mangiladawan kadagiti higante wenno nakaam-amak nga pinarsua. Dagiti Petroglyphs wenno kaunaan nga usaren, uray pay dagiti banag nga inaramid babaen ti pitak nga nasarakan idiay ammianan nga Amerika ket kaasping dagiti kabaruan nga ladawan dagiti dinosaur. Dagiti kinitikitan nga bato idiay abagatan nga Amerika ket agpakpakita nga dagiti tao nga nakasakay kadagiti pinarsua a kapada ti Diplodocus ken nakaskasdaaw, gapu ta kaparis dagiti ladawan dagiti pinarsua a Triceratops, Pterodactyl ken Tyrannosaurus Rex. Dagiti balabala ken ladawan a mosaic dagiti Romano, dagiti paso dagiti Mayan ken ti pader ti ili ti Babilonia ket pammaneknek ti pannakakasdaaw ken pannakaay-ayo dagiti tao iti kadagitoy a pinarsua.
Ita a panawen, adda agkunkuna nga nakakitada ti kastoy nga klase dagiti ayup ngem nakasiguanen a pagduaduaan dagittoy a sarita. Kas pangnayon kadagiti napateg ken bilang dagiti pakasaritaan dagiti pasamak a pammaneknek iti panag-biag dagiti dinosaur ken tao iti agpada a panawen, adda pay met dagiti sabali a pisikal nga pammaneknek ti makita, kasla ti nataginayon nga agkakadua a tugot ti tao ken dinosaur nga pada a nasarakan kadagiti lugar ti amminan nga Amerika ken iti tingga a laud ti Asia. Adda kadi dinosaur iti Biblia? Ti daytoy a pagsasaritaan ket adayo pay a malawlawagan. Nakabatay daytoy no kasano ti pannakaawat mo kadagiti maalam a pammaneknek ken no kasanom a kitaen ti lubong iti aglawlawmo. Ditoy gotquestions.org mamati kami ti panangipatarus ti ubing a lubong ken awatenmi nga dagiti tao ken dinosaur ket naggiddan nga nagbiag ditoy lubong. Mamati kami nga dagiti dinosaur ket natay idi layus iti panawen ni Noe gapu ta saan a kinuna nga inlugan ida iti daong wenno arka ken no addaman naisalakan kadakuada iti layus nga nganngani maysa a tawen ti kabayagna, mabalin a natayda met laeng amin gapu iti pangsukat ti klima ken itsura ti aglawlaw ken gapu met iti awan sardeng nga panangpapatay dagiti tao aginggana nga isuda amin ket maibus.
Agsubli iti kasangoan a panid ti Ilocano
Anya kadi ti kunkunaen ti Biblia maipapan kadagiti dinosaurs? Adda kadi dinosaurs iti Biblia?


text:
Paset daytoy ti sirmata ti Gobierno Munisipal iti liderato ni Mayor Josh Edward S. Cobangbang a pannaka-regulate ti pannakausar dagiti daga tapno sistematiko ken naurnos iti pagplastaran dagiti maaramid a pasdek ken pasilidad iti dayta a barangay.
Kalpasan iti panglukat a Kararag, imbinsabinsa ni SB Secretary Maxfel S. Suboc dagiti mapagsasaritaan ken imbagana dagiti maseknan nga Opisiales a mangtratar iti Topiko agraman dagiti pannakabagi dagiti maseknan nga Ahensia a nagatendar a kas iti Housing and Land Use Regulatory Board (HLURB); DENR MPDC, Municipal Engineering ken ti Municipal Assessor’s Office.
Ni ABC President/SBM (Ex-Officio) Thaddeus U. Soller, Committee on Housing and Land Utilization Chairman ti nangiwanwan iti mapagsasaritaan.
Umuna a nataming iti pannakailawlawag ti panggep ti public hearing a mangestudiar iti land use plan ken mabukel a zoning ordinance tapno ma-regulate iti pannakausar dagiti amin a disso ti dagdaga ditoy a Munisipalidad iti las-ud ti sangapulo a Tawen 2017-2026.
Nagtitinnulong nga inlawlawag da MPDC Florante S. Jara; Mr. Edgar S. Balangatan, AT ken ni ABC President Teddy Soller ti pakabuklan dagiti naiplastar iti sango a mapa iti pakaseknan ti kayatda a maipaawat kadagiti nagatendar. Kinuna ti ABC President a maikkan iti saggaysa a kopia ti mapa dagiti Kapitanes ti Barangay tapno addanton pagibasaranda apaman nga ipakatda iti maaprobaran a linteg ti Zoning Ordinance.
Nagsarita met iti pannakabagi ti Housing and Land Use Regulatory Board Regional Field Office 1. Impasagepsepna kadagiti nagatendar iti kaipapanan ti pannakabukel ti Comprehensive Land Use Plan (CLUP) ti pakabuklan ti maysa a lugar iti LGU ken trinatarna dagiti dadduma a pakaseknan iti lokalidad mainaig kadaytoy a programa ti HLURB ken ti LGU-Cabugao.
Naaramid ti Open Forum ket indauluan dagiti Kapitanes ti barangay a nangidatag kadagiti ac
ktual a problema ken pakaseknanda iti barangay maipapan iti zoning ken pannakausar dagiti daga nga asideg iti pasilidades ti Gobierno.
Nasungbatan ken nairekord a naan-anay dagitoy a napagsasaritaan a kasapulan iti mabukel a plano ken ordinansa.
Nagatendar met dagiti pannakabagi dagiti maseknan nga Ahensia a kas iti CENRO-DENR ken ti PPDO.
Nakikaysa met da SB Member Danny Q. Gazmen; SBM Josefina S. Vallejo; Miss Teresita Maximina “Mimi” S. Sison, HRM Officer; Ms. Rosario Charity S. Abara, Municipal Civil Registrar ken ni Municipal Assessor Lilia S. Flores. # (Web In-Action)


text:
Salvador, Lanao del Norte
Ti Salvador ket maysa a maika-5 a klase nga ili iti probinsia ti Lanao del Norte iti Filipinas.
Dagiti baranggay[urnosen | urnosen ti taudan]
Ti Salvador ket nabingbingay a politikal iti 25 a barbaranggay.[2]
- Barandia
- Bulacon
- Buntong
- Calimodan
- Campo Tres
- Curva-Miagao
- Daligdigan
- Kilala
- Mabatao
- Madaya
- Mama-anon
- Mapantao
- Mindalano
- Padianan
- Pagalongan
- Pagayawan
- Panaliwad-on
- Pangantapan
- Pansur
- Patidon
- Pawak
- Poblacion
- Saumay
- Sudlon
- Inasagan
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Lanao del Norte". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 19 Oktubre 2014.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Lanao del Norte". Datos ti Populasion ti Ili. Dibision ti Panagsukisok ti LWUA. Naala idi 19 Oktubre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Dagupan
Ti Siudad ti Dagupan ket maysa a maika-2 a klase a siudad iti probinsia ti Pangasinan iti Filipinas. Masarakan iti sungaban ti Golpo ti Lingayen, ti Dagupan ti kangrunaan a sangladan ken sentro ti komersio iti Pangasinan.
Am-ammo ti siudad a kas kapitolio ti bangus iti Filipinas gapu kadagiti adu a pupokan wenno pagtaraknan iti bangus iti lugar.
Mabigbig pay ti Dagupan a kas nakapasamakan ti panagtuno iti kaatiddogan a tinuno a bangus iti sangalubongan. Agatiddog daytoy iti 1,007.56 a metro wenno 3,305.64 a kadapan, ken inaramid dagiti taga-Dagupan idi Mayo 3, 2003 kas paset ti panangrambak ti siudad iti Piesta ti Bangus.
Dagiti linaon
Dagiti baranggay[urnosen | urnosen ti taudan]
Ti Siudad ti Dagupan ket nabingbingay a politikal kadagiti 31 a barbaranggay.[2]
- Bacayao Norte
- Bacayao Sur
- Baranggay II (Nueva)
- Baranggay IV (Zamora)
- Bolosan
- Bonuan Binloc
- Bonuan Boquig
- Bonuan Gueset
- Calmay
- Carael
- Caranglaan
- Herrero
- Lasip Chico
- Lasip Grande
- Lomboy
- Lucao
- Malued
- Mamalingling
- Mangin
- Mayombo
- Pantal
- Poblacion Oeste
- Baranggay I (T. Bugallon)
- Pogo Chico
- Pogo Grande
- Pugaro Suit
- Salapingao
- Salisay
- Tambac
- Tapuac
- Tebeng
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Pangasinan". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 7 Hulio 2014.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Pangasinan". Datos ti Populasion ti Ili. Dibision ti Panagsukisok ti LWUA. Naala idi 2 Hulio 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
TULONG PARA ITI PAMILIA | PANAGASAWA
No Kasano nga Ipakita ti Respeto
TI PROBLEMA
Kuna ni mister: “Idi nagkasarkami, agdumakami ken baketko iti opinion no ania ti makuna a panangipakita iti respeto. Saan a kaipapanan daytoy a husto ti maysa ket kamali ti maysa, agduma la a talaga ti opinionmi. Masansan a mariknak a nadaydayaw koma pay ti pannakitungtongna kaniak.”
Kuna ni misis: “Normal iti dimmakkelak a kultura ti napigsa a panagsao, napalalo nga ekspresion ti rupa, ken ibaballaet uray adda pay la agsasao. Saanmi nga ibilang a kinaawan respeto dayta. Ngem naiduma unay dayta iti dimmakkelan ni lakayko.”
Saan laeng koma a sagpaminsan nga ipakitam ti respeto iti asawam, no di ket kanayon koma. Kasano a maipakitam a resrespetuem ti asawam?
TI MASAPUL A MAAMMUAM
Ad-adda a kasapulan ti lalaki ti marespeto. Ibaga ti Biblia iti assawa a lallaki: “Ayaten koma ti tinunggal maysa kadakayo ti asawana a babai a kas ti panagayatna iti bagina.” Ngem innayonna: “Ti babai rebbeng nga addaan iti nauneg a panagraem iti asawana.” (Efeso 5:33) Agpada a kasapulan ti agassawa ti makarikna iti ayat ken respeto, ngem nangnangruna a naragsak ti asawa a lalaki no marespeto. “Kasapulan a marikna dagiti lallaki a kabaelanda a sanguen ti situasion, solbaren ti problema, ken aywanan ti pamiliada,” kinuna ti asawa nga agnagan Carlos. * No respetuen ti asawa a babai ni lakayna gapu kadagita, agpadada a magunggonaan. “No ipakpakitak a resrespetuek ni lakayko, ad-adda nga ipakitana ti ayatna kaniak,” kinuna ni Corrine.
Siempre, kasapulan met ti asawa a babai ti marespeto. Umiso la unay dayta ta saan a maipakita ti lalaki a talaga nga ay-ayatenna ni baketna no dina met resrespetuen. “Masapul a respetuek dagiti opinion ken singasing ni baketko,” kuna ni Daniel. “Masapul met a respetuek ti riknana. Uray no diak maawatan no apay a kasdiay ti riknana, dina kayat a sawen a diakon ikabilangan dayta.”
Agduduma ti opinion no ania ti makuna a panangrespeto. Ti napateg ket saan a no ania ti panagkunam a panangipakita iti respeto, no di ket no marikna met laeng dayta ti asawam. Daytoy ti nasursuro ti asawa a babai a nadakamat iti paset a “Ti Problema.” “Uray no iti panagkunak ket saan met a kinaawan respeto ti impakitak, ngem no marikna ti asawak a kastaak, siak ti masapul nga agbalbaliw.”
TI MABALINMO NGA ARAMIDEN
Mangisuratka iti tallo a maapresiarmo iti asawam. Dagiti nagsasayaat nga ugalina a nakitam ti makatulong tapno maaddaanka iti respeto kenkuana.
Iti uneg ti makalawas, paliiwem ti bagim (saan a ti asawam) kadagitoy nga aspeto.
Panagsasaom. Ipakita ti maysa a panagadal a “kadagiti naragsak ken nalagda a panagasawa, makaibaga dagiti agassawa iti lima a positibo a komento iti kada maysa a negatibo a komento no pagsarsaritaanda ti problema. Ngem kadagiti agassawa a dandanin agdiborsio, makaibagada laeng iti nakurkurang a maysa (0.8) a positibo a komento iti tunggal negatibo a komentoda.” *—Prinsipio ti Biblia: Proverbio 12:18.
Isaludsodmo iti bagim: ‘Nadayaw kadi ti pannakisaritak iti asawak? Mas masansan kadi a mangdillawak no ikompara iti panangibagak iti apresasionko? Ania ti tono ti bosesko no adda nadlawko a madi wenno reklamok?’ Umanamong kadi ti asawam kadagiti sungbatmo?—Prinsipio ti Biblia: Colosas 3:13.
Padasem daytoy: Ikagumaam ti mangibaga iti uray maysa la nga apresasion iti kada aldaw. Singasing: Subliam dagiti naapresiarmo nga ugali ti asawam nga insuratmo. Iyugalim nga ibaga iti asawam no ania dagiti magusgustuam kenkuana.—Prinsipio ti Biblia: 1 Corinto 8:1.
Tigtignaymo. Kuna ti asawa nga agnagan Alicia: “Adu nga oras ti busbusbosek nga agtrabaho iti balay isu a no ipakita ni lakayko a resrespetuenna ti panagbannogko, kas no agipakni wenno aginnaw, mariknak a sulit ti bannogko ken napateg ti papelko iti panagasawami.”
Isaludsodmo iti bagim: ‘Nalawag kadi nga ipakita ti panangtratok iti asawak a resrespetuek isuna? Ipapaayak kadi ti asawak iti umdas a tiempo ken atension?’ Umanamong kadi ti asawam kadagiti sungbatmo?
Padasem daytoy: Mangisuratka iti tallo a pamay-an a kayatmo a maipakitaanka iti respeto. Ipaaramidmo met dayta iti asawam. Sa agsinnukatkayo iti listaan tapno makita ti tunggal maysa ti parang-ayenna iti panangipakita iti respeto sigun kadagiti insuratyo. Agpokuska iti masapul a parang-ayem iti panangipakita iti respeto. No sika ti mangyun-una, sumurot la ketdi ti asawam.


text:
Golpo Lingayen
Ti Golpo Lingayen ket sakop ti Baybay Abagatan Tsina diay Luzon iti Filipinas, daytoy ket gumay-at iti 56 km (35 mi). Daytoy ket naikuadro babaen dagiti probinsia ti Pangasinan ken La Union ken adda iti nagbaetan ti Banbantay ti Zambales ken ti Kordiliera Sentral. Ti Karayan Agno ket agayus idiay Golpo Lingayen.
Dagiti linaon
Heograpia[urnosen | urnosen ti taudan]
Ti golpo ket addaan kadagiti nadumaduma nga isla, ti kadayegan ket adda idiay Parke ti Ginasut nga Is-isla. Daytoy a pagpaspasiaran dagiti turista ket pakakitaan kadagiti 123 nga isla, ti kaaduan kadagitoy ket babassit. Ti kadakkelan nga isla ket ti Isla ti Cabarruyan, ket mangbukel daytoy ti ili ti Anda, Pangasinan, ken sarunuen met daytoy babaen ti Isla ti Santiago iti sabangan ti Golpo.
Ti aplaya a manipud ti Labrador aginggana idiay San Fabian ket nailaslasin babaen ti atiddog a kolor dapo a kadaratan nga aplaya. Adda pay dagiti nadayeg pay nga aplaya a mabirukan idiay Bolinao ken Siudad ti San Fernando. Ti dandanum ti Golpo ti Lingayen ket nalibog gapu ti kadaratan a sirokna. Dagiti bangen ti raw-ang kaaduan kadagitoyen ket nadadael gapu ti panagkalap ti dinamita, ngem adda met dagiti ganetget a naar-aramid a mangipasubli kadagitoy, a naipangpangruna iti kaunegan ti Parke ti Ginasut nga Is-isla.[1]
Adda met dagiti adu a bilang ti siudad a mabirukan iti igid ti aplaya ti golpo a kas ti Siudad ti Dagupan ken ti Siudad ti Alaminod iti Pangasinan, ken ti Siudad ti San Fernando iti La Union. Ti Lingayen, ket isu ti kapitolio ti Pangasinan, ken daytoy pay ket mabirukan iti aplaya ti golpo.
Pakasaritaan[urnosen | urnosen ti taudan]
Idi las-ud ti Maikadua a Sangalubongan a Gubat, ti Golpo Lingayen ket naipaneknekan ti kinapangruna iti teatro ti gubat a baetan dagiti puersa ti Amerikano ken Hapon. Idi 22 Disiembre 1941, ti Maika-14 a Buyot ti Hapon babaen ni Teniente Heneral Masaharu Homma ket simmanglad idi Daya a paset ti golpo idiay Agoo, Caba, Santiago ken Bauang, nga ididay ket naggiginnubat met bassit[2] kadagiti mangisalsalaknib, a binukel idi dagiti grupo ti saan a nasayaat a naaruatan ti kaaduan a tropa ti Pilipino ken Amerikano, ken nagballigida a nangraut ken nangsakup ti golpo. Kalpasan ti pannakaabak, ti simmaruno nga aldaw ni Heneral MacArthur ket nangited ti bilin nga agsanud manipud idiay Luzon ken pumanaw idiay Bataan. Para kadagiti napalabas a tallo a tawen, ti golpo ti natagtaginayon idi nga adda iti turay ti sakup ti Hapon sakbay kadagiti Panagsanglad ti Golpo ti Lingayen.
Idi 09:30 ti Enero 9, 1945, ti Maikanem a Buyot ti Estados Unidos ket nangikukuada ti maipapan ti baybay a panagsanglad iti golpo, kalpasan ti nakaro a panagbomba, nga adda idi dagiti 68,000 a tropa a simmanglad iti immuna nga aldaw, ken iti kadagupan iti 203,608 kadagiti simmaruno a panagsanglad kadagiti 20 mi (32 km) ng aplaya, a gimmay-at manipud idiay Sual, Lingayen, ken Dagupan (Kuerpo XIV ) iti laud, ken San Fabian (Kuerpo I) iti daya.
Urayno ti panagballigi dagiti Amerikano a a nangpapanaw ti kamp ti Hapon iti Golpo, dagiti Amerikano ket ket nagsagsagabada kadagiti adu a pannakapukaw ti biag, a naisangsangayan kadagiti grupoda gapu ti kamikaze a panagpakamatay a panagatake dagiti Hapon. Manipud idi 4 aginggana idi 12 Enero, ti dagup a 24 a barbarko ti limlimned ken 67 ti dinadael dagiti kamikaze nga eroplano.
Pakalaglagipan[urnosen | urnosen ti taudan]
Idi Enero 9, 2008, ni Gobernador Amado Espino, Jr. ken ni Bise Gobernador Marlyn Primicias-Agabas ket nangipundarda ti tinawen a pangilaglapgipan a pammadayaw kadagiti beterano ti gubat. Ti resolusion ket nanginagan ti Enero 9 a kas ti Aldaw ti Beterano ti Pangasinan. Idi maika-63 nga anibersario dagiti panagsanglad ti Golpo ti Lingayen, ni Presidente Fidel Ramos ket nagkiddaw idi iti Presidente ti Estados Unidos a ni George W. Bush para kadagiti 24,000 a sisibiag a beterano ti gubat, tapno mangipasa kadagiti lehislatibo manipud payen idi 1968 iti Kamara dagiti Pannakabagi ti Estados Unidos — ti Tignay a Panagpapada dagiti Beterano a Pilipno iti 2006 ke ti Panagpapada dagiti Beterano a Filipno ti 2005 nga inyaddang babaen ni Senador Daniel Inouye.[3]
Ekonomia[urnosen | urnosen ti taudan]
Ti panagkalap ken panagaramid ti asin ket isu dagitoy ti kangrunaan nga industria ti Golpo ti Lingayen. Ti nagan a Pangasinan ket maipatarus a kas ti “lugar a nagaramidan ti asin”. Ti asin ket maala manipud ti danum ti baybay babaen ti ebaporasion, a mangibati ti kristalina ti asin.
Ti Golpo Lingayen ket isu pay ti balay ti 1200 megawat nga Estasion ti Elektrisidad ti Sual, ti kadakkelan a kompania ti elektrisidad a pinataud ti karbon iti Filipinas.
Dagiti nagibasaran[urnosen | urnosen ti taudan]
- ^ Lonely Planet: Philippines, Lonely Planet Publications Pty Ltd., 9th edition, June 2006, ISBN 1-74104-289-5
- ^ Esiklopedia ti Pakasaritaan ti Amerika
- ^ Inter-aktiboa ti Abs-Cbn, nailaglagipan ti maika-63 nga anibersario ti Panagsanglad iti Golpo ti Lingayen
Dagiti silpo ti ruar[urnosen | urnosen ti taudan]
Midia a mainaig iti Golpo Lingayen iti Wikimedia Commons


text:
Papa Gelasio I
Ni Santo Papa Gelasio I (pimmusay idi 21 Nobiembre 496) ket isu ti papa manipud idi 492 aginggana idi pimmusay idi 496.
Dagiti nagibasaran[urnosen | urnosen ti taudan]
- ^ Browne, M. (1998). "Dagiti tallo nga Aprikano a Papa.". Ti Lumaud a Warnakan ti Nangisit a Panagadadal. 22 (1): 57–58. Naala idi 2008-04-10.
- Norman F. Cantor, Sibilisasion ti Tengnga a Panpanawen.
- Katoliko nga Ensiklopedia, 1908.
Dagiti silpo ti ruar[urnosen | urnosen ti taudan]
Midia a mainaig kenni Papa Gelasio I iti Wikimedia Commons
- "Pope St. Gelasius I". Ensiklopedia Katolika. 1913.
- Duo sunt: pangyuna ken testo iti Inggles
- Opera Omnia babaen ni Migne Patrologia latina nga adda dagiti analitiko a pagsurotan
- Fontes Latinae de papis usque ad annum 530 (Papa Felix IV)
- Liber pontificalis
- Decretum Gelasianum: De Libris Recipiendis et Non Recipiendis


text:
May 2, 2017
Kaliente, Dinakdakan, Kdp.
KALIENTE, DINAKDAKAN, KDP. "Gumatangkayon, sir, kalluto, kattempla, nalukneng, naraman, sir, para pulotan wenno sida! Nalaka laeng, sir!" Dayta ti "sales talk" ni Manang Tindera a pangawisna kadagiti gumatang iti lakona a "luto iti balay” a magusgustuan dagiti kustomerna iti puestona iti uneg ti merkado publiko ti Bangued, Abra. Adda dinardaraan, adobo, kaldereta, dinaldalem (igado), ken dagiti best seller a para pulotan a dinakdakan (insarabasab, tinuno), ken kaliente (napalukneng a lalat ti baka). (Roy V. Aragon)
(Naipablaak iti Mayo 8, 2017 a bilang.)
Subscribe to: Post Comments (Atom)


text:
Dagiti karbengan ti tao
Dagiti karbengan ti tao ket dagiti "sapsap a naaw-awatan a di maipaidam a kammasapulan a karbengan a pannakaikeddeng a tawidan timaysa a tao gapu ta isu ket maysa tao a parsua."[1] Dagiti karbengan ti tao ket naaramid a kas unibersal (maipakat sadinoman) ken egalitariano (agpapada para iti amin). Dagitoy a karbengan ket mabalin nga adda a kas masna a karbegan wenno kas nainkalintegan a karbenagn, iti lokal, rehional, nailian, ken sangalubongan a linteg.[2] Ti doktrina ti karbenagn ti tao iti sangalubongan a panagsanay, iti kaunegan ti sangalubongan a linteg, dagiti globo ken rehional a patakder, iti annuroten dagiti estado ken kadagiti tignay iti saan a gobernamental a gunglo, ket isu dagitoyen ti batayan iti publiko nga annuroten iti lawlaw iti lubong. Ti kapanunotan ti karbengan ti tao[3] ket mangibagbaga, "no ti publiko a diskurso iti panawen ti kappia iti sangalubongan a kagimongan ket mabalin a maibaga nga adda iti maysa a sapasapa a moral a pagsasao, isu daytoy ti karbengan ti tao." Uray pay no kastoy, dagiti napigsa a pangtunton nga inaramid babaen ti doktrina iti karbengan ti tao ket agtultuloy a mangkasir kadagiti adu a pangdudua a maipanggep ti linaon, kasasaad ken pannakalinteg ti karbengan ti tao iti agdama nga aldaw. Isu a ti saludsod no ania ti kaibuksilanna babaen ti maysa a "karbengan" ket kontrobersia met laeng ken suheto daytoy kadagiti agtultuoy a pilosopiko a suppiatan.[4]
Dagiti nagibasaran[urnosen | urnosen ti taudan]
- ^ Sepúlveda et al. 2004, p. 3[1]
- ^ Nickel 2010
- ^ Beitz 2009, p. 1
- ^ Shaw 2008, p. 265
Adu pay a mabasbasa[urnosen | urnosen ti taudan]
- Abouharb, R. and D. Cingranelli (2007). "Dagiti Karbengan ti Tao ken Estruktural a Panagipag-isu". New York: Pagmalditan ti Unibersidad ti Cambridge.
- Barsh, R. (1993). “Panagrukod kadagiti Karbengan ti Tao: Dagiti Problema ti Metodolohia ken Panggep.” Dagiti Karbengan ti Tao Pagkapat 15: 87-121.
Dagiti silpo ti ruar[urnosen | urnosen ti taudan]
- Midia a mainaig iti Dagiti karbengan ti tao iti Wikimedia Commons
- Nagkaykaysa a Pagpagilian: Dagiti karbengan ti tao


text:
SALUDSOD DAGITI AGTUTUBO
Nakasaganaak Kadin a Pumanaw iti Poder ti Nagannakko?
Orihinal a panggep ti Dios a dagiti agtutubo ket agmataengan ken inton agangay, panawanda dagiti nagannakda ken maaddaanda iti bukod a pamilia. (Genesis 2:23, 24; Marcos 10:7, 8) Ngem kasanom nga ammo no talaga met laeng a nakasaganakan? Usigem ti tallo a saludsod.
Apay a kayatko ti sumina?
Kitaem ti sumaganad a listaan. Isaludsodmo iti bagim, ‘Ania dagiti kangrunaan a rason a kayatko ti pumanaw iti poder ti nagannakko?’
Itarayak dagiti problema iti pagtaenganmi
Nawaywayaak a mangaramid iti kayatko
Sumayaat ti panangmatmat kaniak ti gagayyemko
Kaduaek ti agkasapulan a gayyemko
Agboluntarioak nga agtrabaho iti sabali a lugar
Umadu ti kapadasak
Maksayan ti paggastuan ti nagannakko
Dadduma pay
Saan met ketdi a kanayon a di umiso dagiti nadakamat. Ti saludsod ket, Apay a kayatmo ti sumina? Kas pagarigan, no kayatmo la nga itarayan dagiti problema iti pagtaenganyo, maklaatkanto la ketdi!
Adu ti nasursuro ni Danielle iti sumagmamano a tiempo nga isisinana iti pagtaenganda idi agtawen iti 20. Kunana: “Adda latta dagiti ditay maaramid. No bukbukodmon, dimo maaramid ti amin a kayatmo gapu iti eskediulmo iti trabaho wenno kurang ti kuartam.” Dika ngarud agdarasudos nga agdesision a pumanaw iti poder ti nagannakmo gapu iti panangdurog ti sabsabali.—Proverbio 29:20.
Nakasaganaak kadin?
Ti isisina iti poder ti nagannakmo ket mayarig iti panagpasiar iti kabakiran. Mapanka ngata sadiay no dimo pay ammo ti agipatakder iti tolda, agpasged, agluto, wenno agbasa iti mapa? Siempre saan! Ngem adu nga agtutubo ti sumina uray no bassit pay ti ammoda kadagiti trabaho iti balay.
Kinuna ti masirib a ni Ari Solomon a ti masirib wenno “nasaldet utobenna dagiti addangna.” (Proverbio 14:15) Tapno matulonganka a mangammo no nakasaganakan a sumina, usigem dagiti sumaganad:
Panagbadyet: “Diak pay pulos napadasan ti nagbayad kadagiti paggastosan,” kuna ti 19 anyos a ni Serena. “Mabutengak a sumina iti pagtaengan ken mangibadyet iti kuartak.” Kasano a masursurom ti agbadyet?
Kuna ti maysa a proverbio iti Biblia: “Ti masirib a tao umimdengto ken gumun-od iti ad-adu pay a pammilin.” (Proverbio 1:5) Mabalinmo a damagen iti nagannakmo no mano ti binulan a magasto ti maysa a tao para iti taraon, lugan, plete, ken pagtinnag wenno abang ti balay. Kalpasanna, agpaisuroka kadakuada no kasano ti agbadyet ken no kasano ti agbayad kadagiti paggastuam.
Panagtrabaho iti balay: Kinuna ti 17 anyos a ni Brian a ti kabusbusorna a trabaho no suminan ket ti panaglaba. Kasano a maammuam no kabaelamon nga aywanan ti bagim? Kastoy ti singasing ti 20 anyos a ni Aron: “Iti makalawas, padasem ti agbiag a kasla agbukbukodka. Usarem ti kuartam a makitienda ken sika ti agluto iti kanem. Sika metten ti aglaba ken agplantsa iti badom. Sika payen ti agdalus iti balayyo. Padasem ti mapan kadagiti papanam a dikan agpaitulod wenno agpasukon.” No aramidem dagita, adda dua a masursurom: (1) Masanayka kadagiti napateg a trabaho, ken (2) ad-adda a maapresiarmo ti ar-aramiden dagiti nagannakmo.
Makipulapol: Makatunosam kadi ti nagannak ken kakabsatmo? No saan, nalabit pagarupem a maymayat nga agnaedkan iti sabali a kaduam ti maysa a gayyem. Mabalin a kasta ngem usigem ti kuna ti 18 anyos a ni Eve: “Dua kadagiti gagayyemko ti nagtulag nga agkaserada iti maymaysa nga apartment. Sakbay dayta, nakasingsingedda nga aggayyem, ngem idi maymaysan ti pagnaedanda, dida metten agkatunosan. Naurnos ti maysa idinto ta nakawarwara met ti kaduana. Ti maysa ket aktibo nga agserserbi iti Dios idinto ta saan unay ti kaduana. Talaga a dida nagkatunosan!”
Ania ti solusion? Kuna ti 18 anyos a ni Erin: “Adu ti masursurom maipapan iti pannakipulapol no addaka pay la iti poder ti nagannakmo. Masursurom ti mangrisut kadagiti problema ken makibagay. Napaliiwko a dagidiay simmina tapno laeng maliklikanda dagiti dida pagkikinnaawatan iti nagannakda nasursuroda nga itarayan dagiti problema imbes a risuten dagita.”
Regular nga agadal iti Biblia ken agdaydayaw iti Dios: Sumina ti dadduma gapu ta kayatda a liklikan dagiti aktibidad a nainaig iti relihion ti nagannakda. Panggep met ti dadduma a manteneren ti regular a panagadalda iti Biblia ken panagdaydayawda iti Dios ngem idi agangay, nabaybay-anda dagita. Kasano a maliklikam ti pannakadadael wenno ‘pannakarba ti pammatim’?—1 Timoteo 1:19.
Mangaramidka iti nasayaat nga eskediul ti panagadalmo iti Biblia ken panagdaydayawmo iti Dios ket surotem dayta. Kitaem no masurotmo dayta iti makabulan uray no didaka palagipan dagiti nagannakmo.
Ania ti kayatko a maragpat?
Kayatmo kadi ti sumina tapno maitarayam dagiti problema wenno makalapsutka iti autoridad ti nagannakmo? No wen, naipamaysa ti panunotmo iti panawam, saan nga iti papanam. Kayarigam ti agmanmaneho a kumitkita iti likudanna. No ti kitkitaen ti agmanmaneho ket ti pampanawanna, dina makita ti sanguananna. Ania ti punto? Tapno agballigika, saan laeng a ti ipapanawmo ti panunotem. Masapul met nga adda makagunggona a kalat a ragpatem.
Aniaman ti kalatmo, agpanunotka a naimbag. “Dagiti gakat daydiay nasaet sigurado a mangipaay iti pagsayaatan,” kuna ti maysa a proverbio iti Biblia, “ngem tunggal maysa a nadarasudos sigurado nga agturong iti panagkasapulan.” (Proverbio 21:5) Ipangagmo ti balakad ti nagannakmo. (Proverbio 23:22) Ikararagmo dayta ken ikabilangam dagiti nadakamaten a prinsipio ti Biblia.
Ti talaga a saludsod ket saan a, Nakasaganaak kadin a pumanaw iti poder ti nagannakko? no di ket Kabaelak kadin nga asikasuen ti bukodko a sangakabbalayan? No wen ti sungbatmo iti naud-udi a saludsod, nalabit nakasaganakan a sumina.


text:
Anya kadi ti panagsao iti nadumaduma a pagsasao?
Saludsod: Anya kadi ti panagsao iti nadumaduma a pagsasao?
Sungbat: Napasamak ti immuna a panagsao ti nadumaduma a sao idi aldaw ti pentecostes iti libro ti Dagiti-Aramid 2:1-4. Rimuar dagiti adalan ket imbingayda ti Naimbag a Damag iti bunggoy dagiti tao ket nakisaritada kadagitoy iti bukodda a pagsasao, “mangngegtayo amin ida nga agsasao iti pagsasaotayo maipapan kadagiti naindaklan nga aramid ti Dios” (Aramid 2:11). Inyakar iti pagsasao a Griego ti sao a “dagiti dila” a kas “dagiti sao.” No kasta ngarud, ti sagut ti dila ket ti panagsao ti maysa a pagsasao nga saan nga ammo ti maysa a tao tapno makapagserbi iti sabali nga makaammo ti nakuna a pagsasao. Iti libro ti 1 Corinto capitulo 12-14, inlawlawag ni Pablo ti maipapan iti sagut a napnuan ti milagro, kinunana a “Kas pangarigan no umayak kadakayo, kakabsatko, ania ti pagimbagan a maitedko kadakayo no agsaoak iti sabali a pagsasao? Awan! Wen, awan, malaksid no ipakaammok kadakayo ti maysa a mensahe nga impaltiing ti Dios wenno adda ibagak a sirmata wenno naipaltiing a kaskasaba wenno pannursuro” (1 Corinto 14:6).
Kinuna ni Pablo nga adalan, ken iti pasamak nga inladawan iti libro ti Aramid, ti panagsao ti nadumaduma a pagsasao ket napateg iti tao a makangeg ken makaawat ti mensahe ti Dios iti bukodna a pagsasao, ngem daytoy ket awan ti pategna- no saan daytoy nga iyakar iti bukodna a pagsasao. Ti tao nga adda ti sagutna ken kabaelan nga makaiyakar wenno makaipatarus ti kunkunaen ti dila (1Corinto 12:30) ket makaawat iti kunkunaen ti tao nga agsasao ti nadumaduma a pagsasao uray no dina ammo no anya a klase ti pagsasao ti ususaren ti agsasao. Kalpasan, ilawlawag ti tao a makaawat ti kunkunaen ti tao nga agsasao ti nadumduma a pagsasao ti kaipapanan ti mensahe tapno maawatan iti amin, “Ngarud, ti tao nga agsao iti karkarna a pagsasao, nasken nga agdawat iti pannakabalin a mangilawlawag iti kayatna a sawen” (1 Corinto 14:13). Daytoy ti keddeng ni Pablo maipapan ti sabali a pagsasao nga saan a naiyakar iti pagsasao nga maawatan ti amin, “ Ngem iti iglesia, kaykayatko ti agsao iti lima a balikas a maawatan tapno masursuroan dagiti karkarna, ngem iti agsao iti rinibribu a balikas iti sabali a pagsasao” (1 Corinto 14:19).
Ti sagut wenno kabaelan nga agsao ti nadumaduma a pagsasao ket para kadi iti agdama a panawen? Kinuna ti 1 Corinto 13:8 nga ti panagsao iti nadumaduma a pagsasao ket awanen, isilsilpo pay ti in-inut nga panagpukaw ti nakuna a sagut iti isasangbay ti “kinaananay” iti 1 Corinto 13:10. Kabayatan daytoy a panangipatarus, saan met nalawag daytoy iti teksto. Ususaren met ti sabali dagiti versiculo kapada ti Isaias 28:11 ken Joel 2:28-29 a kas pammaneknek nga ti panagsao ti nadumaduma a pagsasao ket maysa a pagilasinan ti umasideg a panangukum ti Dios. Iladladawan met ti 1 Corinto 14:22 nga ti panagsao ti nadumaduma a pagsasao ket pagilasinan para kadagiti saan a namati. Gapu iti daytoy a panangikalintegan, ti sagut ken kabaelan nga agsao ti nadumaduma a pagsasao ket maysa a pakdaar kadagiti Judio nga ukumen ti Dios ti Israel (babaen ti panangdadael iti Jerusalem dagiti Romano idi A.D. 70), ti sagut wenno kabaelan nga agsao ti nadumaduma a pagsasao ket saanen nga agtungtungpal ita iti naituding a panggep. Kabayatan ti daytoy a panagkita ket possible, ti kangrunaan nga panggep no apay nga ti panagsao ti nadumaduma a pagsasao ket natungpalen ket saanen a kasapulan nga dawaten daytoy. Nupay kasta, saan a nalawag nga kunkunaen iti Biblia nga awanen ti sagut wenno kabaelan nga agsao ti nadumaduma a pagsasao. No ti sagut wenno kabaelan nga agsao ti nadumaduma a pagsasao ket aktibo pay kadagiti Iglesia iti madama, daytoy ket rumbeng nga aramiden a maiyannatup iti kunkunaen ti Kasuratan. Rumbeng nga daytoy ket kinapudno ken maawatan dagiti makangeg (1 Corinto 14:10). Ti panggep daytoy ket iwaragawag ti Sao ti Dios iti maysa a tao nga sabali ti nadakkelanna a pagsasao ngem iti mangaskasaba (Aramid 2:6-12). Ngem daytoy ket rumbeng nga maiyannatup iti bilin nga inted ti Dios kenni Pablo nga adalan, “No adda agsao iti sabali a pagsasao, saan koma a nasursurok ngem dua wenno tallo ti agsisinnublat, ket adda sabali a mangipatarus. No awan ti makaipatarus, ti agsao iti sabali a pagsasao, agulimek laengen. Ti la koma bagina ken ti Dios ti kasaona” (1 Corinto 14:27-28). Daytoy ket kas paiturayan met 1 Corinto 14:33, “Agsipud ta ti Dios saan a Dios ti riribuk no di ket panagtutunos. Kas maar-aramid kadagiti amin nga iglesia dagiti tattao ti Dios.” Kabaelan nga ited ti Dios iti maysa a tao ti sagut wenno kabaelan nga agsao ti nadumaduma a pagsasao tapno mabaelanna ti makisarita iti tao nga adaan ti sabali a pagsasao.
Ti Espiritu Santo ket mannakabalin ken Isu ti makaammo iti panangted kadagiti sagut nga naispirituan (1 Corinto 12:11). Panunutentayo no mano pay ti misionero nga rumuar no saandan a kasapulan ti agadal ti panagsao ti nadumaduma a pagsasao, saan ketdi dagus a makapagsaritada nga usaren ti pagsaso ti sabali nga tao. Nupay kasta, kasla saan nga araramiden ti Dios iti madama. Ti kabaelan nga agsao ti nadumaduma a pagsasao ket kasla saanen nga mapaspasmak ita maiparis ti panawen ti Baro a Tulag iti likod ti kinapudno nga dakkel koma ti maitulongna iti panagmision. Ti kaadduan kadagiti namati nga agtagikua nga agsasaoda ti nadumaduma a pagsasao ket araramiden daytoy nga saan nga annamungan ti Kasuratan. Ti daytoy a kinapudno ket mangipan iti maysa a konklusion nga ti kabaelan nga agsao ti nadumaduma a pagsasao ket awanen. Dagiti mamati iti sagut wenno kabaelan nga agsao ti nadumaduma a pagsasao a kas “pagsasao nga kararag” para iti irarangay ti bukodna ket innalada ti panagkitada manipud iti 1 Corinto 14:4 wenno 14:28, “Ti tao nga agsao iti sabali a pagsasao, ti la bagina ti tulonganna. Ngem ti agsao iti mensahe ti Dios, tulonganna ti entero nga iglesia.”
Iti sibubukel a capitulo 14 ti libro ti 1 Corinto, inyunay-unay ni Pablo ti kinapateg ti panangiyakar ti sabali a pagsasao iti pagsasao nga matarusan dagiti dumngeg (kitaen ti 14:15-12). Ti kunkunaen ni Pablo iti versiculo 4 ket kastoy, “Ti tao nga agsao iti sabali a pagsasao, ti la bagina ti tulonganna. Ngem ti agsao iti mensahe ti Dios, tulonganna ti entero nga iglesia.” Ti Baro a Tulag ket saan a nangted ti bilin iti “kararag nga usaren ti nadumaduma a pagsasao” wenno naisalumina nga mangiladawan iti maysa a tao nga “agkarkararag nga usarenna ti nadumaduma a pagsasao.” No ti “kararag nga mangusar ti nadumduma a pagsasao” ket para laeng iti panang-parangay iti bukodna, saan kadi nga saan a nainkalintegan daytoy para kadagiti tao nga awan ti kabaelanna nga wenno sagut nga agsao ti nadumaduma a pagsasao? No kasta ngarud, dagiti namati nga awan ti kastoy a kabaelanna ket saan a rumangay ti bukodda. Nalawag nga nakasurat iti 1 Corinto 12:29-30 nga saan amin ket adda kabaelanna wenno addaan ti sagut nga makasao ti nadumaduma a pagsasao.
Agsubli iti kasangoan a panid ti Ilocano
Anya kadi ti panagsao iti nadumaduma a pagsasao?


text:
Daytoy a panagtitipon ket ibagian ni Bromeo dagiti asosasion ti mannalon iti Munisipalidad ti Cabugao babaen ti panangpasingked ni Mayor Ediboy. Panggep pay ti seminar a maipakita/maadalan dagiti asosasion nga agik-ikut ti makinaria/ramit pang-agrikultura nga inted ti DA ken ti “counter-scheme” a wagas tapno makagun-od met ti dadduma nga asosasion ti mannalon. # (Web In-Action)
Monday, July 2, 2012
BROMEO, AGATENDAR TI 4 NGA ALDAW A SEMINAR TI DA
Cabugao, Ilocos Sur – Babaen ti pakaammo ni Provincial Agriculturist Teofilo R. Quintal ken ni Mayor Edgardo “Ediboy” S. Cobangbang, Jr., mapusgan ni Mr. Elmer Guerrero Bromeo, President, Federated Farmers President ti ili a Cabugao nga agatendar iti 4 nga aldaw a seminar (National Farm Mechanization Roadshow and Farmers/IA Congress) nga esponsoran ti Departamento ti Agrikultura (DA) inton Hulyo 4-7, 2012 a maangay iti World Trade Center, Manila.
Daytoy a panagtitipon ket ibagian ni Bromeo dagiti asosasion ti mannalon iti Munisipalidad ti Cabugao babaen ti panangpasingked ni Mayor Ediboy. Panggep pay ti seminar a maipakita/maadalan dagiti asosasion nga agik-ikut ti makinaria/ramit pang-agrikultura nga inted ti DA ken ti “counter-scheme” a wagas tapno makagun-od met ti dadduma nga asosasion ti mannalon. # (Web In-Action)
Posted by Bayan ng Cabugao, Ilocos Sur at 3:12 PM
Subscribe to: Post Comments (Atom)


text:
Nobiembre 23
Ti Nobiembre 23 ti maika-327 nga aldaw ti tawen (maika-328 kadagiti bisiesto a tawen) iti kalendario a Gregoriano. Adda pay 38 nga al-aldaw ti nabati aginggana intono maungpot ti tawen.
Dagiti linaon
Paspasamak[urnosen | urnosen ti taudan]
Naipasngay[urnosen | urnosen ti taudan]
- 1804 – Franklin Pierce, maika-14 a Presidente iti Estados Unidos (pimmusay 1869)
- 1837 – Johannes Diderik van der Waals, Danes a pisiko, nagungunaan ti Premio Nobel iti Pisika (pimmusay 1923)
- 1992 – Miley Cyrus, Amerikana a kumakanta


text:
Wikipedia:Pagiwanwanan
Kangrunaan a linlinteg ken annuroten iti Ilokano Wikipedia
Karbengan ti kopia (Ingles: copyright)
Saanka nga agkopia kadagiti artikulo, ladladawan, wenno dadduma pay a bambanag, uray sadino man a naggapuan wenno nagtaudanna, no dimo impakada iti akinsurat, akin-gapuanan, wenno akinkukua iti karbengan ti kopia. Maisuppiat ti daytoy, kabsat. Awan koma ti agkusit wenno agmamanok ditoy gimongtayo.
Nawaya a panakaiwaras
Babaen ti GNU Lisensia iti Nawaya a Dokumentasion. Masapul a maawatam a dagiti aramidem, buklem, suratem, ken ikabil ditoy Ilokano Wikipedia ket mabalin a maiwaras ken mabalbaliwan nga awanan bayad ken responsibilidad. No dimo maawat wenno ipagelmo nga adda sabsabali a nawaya a mangaramat ken mangbalbaliw iti sinurat wenno tagikukuam, maibalakad a saanmon nga ikabkabil daytoy, wenno saanka a makisali ditoy a gandat.
Natimbang a pammati wenno awan ay-ayonanna a panirigan
Iti masasao ti Ingglés a neutral point of view. Amintayo ket addaan kabukbukodan a pammati ken panirigan iti nadumaduma a bambanag, kanigid wenno kanawan, agpangato wenno agpababa. Pangngaasitayo koma ta padasentayo ti magna iti tengnga. dagiti kinapudno, laeng. Awan ti agenda, awan ti mangaskasaba, awan ti mangkankanunong iti maymaysa a pammati wenno pamanunotan uray ania nga urit ti pampammatim. Ensiklopedia daytoy, saan a simbaan.
Kasparigan:
- Ni Ferdinand Marcos ket naipasngay idiay Sarrat, Ilocos Norte. Napudno, mayat.
- Ni Ferdinand Marcos ket isu ti kalaingan a presidente ti Pilipinas. Pamanunotan daytoy, madi.
- Ni Ferdinand Marcos ket bastos a lakay, okinnana! Pamanunotan a makadadael, madi.
Ania pay dagiti madi ken mayat iti Ilokano Wikipedia
- Ti Ilokano Wikipedia ket gimongtayo amin a Samtoy a kayatna a makita a mangitampok, mangpadakkel, mangsalimetmet iti nasudi a pagsasaotayo. Pangngaasitayo, agsisingpettayo met, a. Awan ti agaapa, agpipinnukkaw, agiinninsulto. Bagitayo iti Iloko.
- Ti Ilokano Wikipedia ket agpaay a pagadalan ken pagsursuruan iti nagduduma a bagi ti ammo ken pannakaammo. Saan a lugar a pagikampaniaan wenno pagiwarawagan iti kabukbukodan wenno personal a politika wenno pammati. Kitaen ti natimbang a pammati ken panirigan iti ngato.
- Amin ket maawis nga agsurat, makigamulo, makitinnulong iti daytoy a gandat. Saanka a bumdeng, agduadua wenno agbabain. Adukami a mangibaga wenno mangimano a mangtaming kadagiti artikulo ditoy no kas pagarigan adda kammali wenno biddut.